
OBRAZLOŽITEV

1. Uvod

Pravna podlaga za predlog Uredbe o odpadni električni in elektronski opremi so drugi odstavek 19. člena, peti, šesti in sedmi odstavek 20. člena ter  prvi odstavek 115. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08-ZFO-1A, 70/08, 108/09-ZPNačrt-A in 108/09, 48/12, 57/12, in 92/13). Uredba vsebuje tudi določbe za izvrševanje 104. člena Zakona o varstvu okolja, ki ureja register varstva okolja, ki ga vodi ministrstvo, pristojno za okolje.
Predlog Uredbe o odpadni električni in elektronski opremi (v nadaljnjem besedilu: Uredba) z namenom 
varstva okolja in človekovega zdravja določa pravila ravnanja in druge pogoje za preprečevanje in zmanjševanje škodljivih vplivov nastajanja odpadne električne in elektronske opreme (v nadaljnjem besedilu: OEEO) in pri ravnanju z njo. Uredba prenaša zahteve Direktive Evropskega parlamenta in Sveta 2012/19/ES z dne 4. julija 2015 o odpadni električni in elektronski opremi (OEEO) (UL L št. 197 z dne 24. julija 2012, str. 34; v nadaljnjem besedilu: Direktiva 2012/19/ES), s katero je bila prenovljena, delno spremenjena in nadomeščena Direktiva Evropskega parlamenta in Sveta 2002/96/ES o odpadni električni in elektronski opremi iz leta 2002. 

Navedeno področje sedaj ureja Uredba o ravnanju z odpadno električno in elektronsko opremo  (Uradni list RS, št. 107/06 in 100/10), s katero je bila v slovenski pravni red že prenešena zgoraj omenjena Direktiva 2002/96. Predložena Uredba to Uredbo o ravnanju z odpadno električno in elektronsko opremo razveljavlja in nadomešča.  

Za predložitev nove Uredbe je več razlogov. Glavni razlog je prenos in uveljavitev sprememb v ravnanju z OEEO, ki jih prinaša Direktiva 2012/19/ES. Ker zamujamo s prenosom navedene direktive, poteka proti Republiki Sloveniji s strani Evropske Komisije postopek zaradi kršitve prava EU, vezan na prenos Direktive 2012/19/ES. S sprejetjem Uredbe bo kršitev odpravljena.

Pomemben razlog za novo Uredbo je tudi v tem, da je bila Uredba o ravnanju z odpadno električno in elektronsko opremo leta 2006 prvi predpis v Republiki Sloveniji, ki je uvedel t. i. načelo razširjene odgovornosti proizvajalca (ROP) pri ravnanju s posameznim tokom odpadka, in so se pri njegovem izvajanju pokazale nekatere pomanjkljivosti. Rešitve nekaterih vprašanj je treba tudi delno poenotiti z rešitvami v veljavnih kasneje sprejetih predpisih, ki uvajajo ROP za druge posamezne tokove odpadkov, pa tudi z ureditvijo ravnanja z odpadki v leta 2011 sprejeti Uredbi o odpadkih.  Predlog Uredbe uvaja tudi nekatere dodatne ukrepe in mehanizme za večjo učinkovitost predpisa.


2. Bistvene novosti in spremembe predpisa glede na obstoječi sistem ravnanja z odpadno električno in elektronsko opremo

2.1. Novosti in spremembe zaradi prenosa direktive 2012/19/EU
Zaradi kompleksnosti zahtev Direktive 2002/96/ES in neharmoniziranega izvajanja direktive v državah članicah EU je bil osnovni namen prenove direktive zagotovitev boljšega in jasnejšega zakonodajnega okvira za harmonizacijo izvajanja zahtev direktive v državah članicah ter večje okoljske učinkovitosti. Bistvene novosti, ki jih je uveljavila Direktiva 2012/19/ES in bodo v pravni red Republike Slovenije prenesene s sprejetjem predlagane uredbe, so naslednje:
· Področje uporabe:
Namesto 10 razredov električne in elektronske opreme (EEO), kar je bila podlaga za razvrščanje OEEO in je vodilo k različnim interpretacijam in  neenotnemu izvajanju zahtev direktive v posameznih državah članicah, se po določenem prehodnem obdobju, ko še velja navedeno področje uporabe, z letom 2018 uveljavlja drugače določeno, t. im. »odprto« področje uporabe. To določa šest splošnih razredov EEO.  

· Novi, ambicioznejši okoljski cilji:
Okoljski cilj ločenega zbiranja OEEO se iz enotnega cilja 4 kg zbrane OEEO iz gospodinjstev letno na prebivalca, spreminja v cilj določen glede na količine dane EEO na trg v preteklih letih. Postopno morajo države članice (DČ) v letih od 2016 do 2021 letno zbrati količino OEEO, ki znaša od 45 do 65 % dane EEO na trg v preteklih treh letih. Prav tako se za 5% zvišujejo predpisani deleži ponovne uporabe, recikliranja in predelave za posamezne razrede EEO. 

· Dodatni ukrepi za večji zajem zelo male OEEO:
Za večji zajem zelo male OEEO (katere koli zunanje dimenzije manjše od 25 cm), ki je med mešanimi komunalnimi odpadki »ponikne« največ, se uvajajo dodatni ukrepi za zajem te OEEO.

· Dodatni ukrepi za omogočanje priprave za ponovno uporabo:
Za spodbujanje priprave za ponovno uporabo in večanje deleža slednje se omogoča dostop izvajalcem priprave za ponovno uporabo do zbrane OEEO, pred njeno oddajo v obdelavo. 

· Izpolnjevanje obveznosti proizvajalca preko pooblaščenega zastopnika (proizvajalec s sedežem izven države članice):
Proizvajalcem s sedežem izven države članice EU, v kateri dajejo EEO na trg, se omogoča, da preko pooblaščenega zastopnika izpolnjujejo obveznosti v zvezi z zahtevami direktive v tej državi članici.

· Zahteve za registracijo proizvajalcev:
Zaradi poenotenja registracije proizvajalcev v državah članicah EU, se določajo enotne zahteve za registracijo proizvajalcev. 

· Upravno sodelovanje med državami članicami EU in izmenjava podatkov:
Glede na dejstvo, da se znaten delež EEO proda tudi preko spletne prodaje, se za lažji in učinkovitejši nadzor tega segmenta dajanja EEO na trg določajo obveznosti proizvajalcem, ki prodajajo na daljavo, in način upravnega sodelovanja ter izmenjave podatkov med državami članicami v zvezi s tem. 

· Uvedba standardov za obdelavo OEEO:
Zaradi lažjega priznavanja doseganja ciljev predelave in recikliranja ter izvajanja obdelave skladno z zahtevami direktive v primeru čezmejnega pošiljanja OEEO v obdelavo v tretje države se uvaja upoštevanje določenih tehničnih standardov pri obdelavi OEEO. 

· Ukrepi za večji nadzor pošiljk rabljene EEO:
Za preprečevanje prekrivanja izvoza OEEO v nelegalno obdelavo v tretje države kot izvoza rabljene EEO se določajo pravila za pošiljanje pošiljk rabljene EEO oziroma merila za razlikovanje med pošiljkami rabljene EEO in OEEO. 

2.2. Odprava nekaterih pomanjkljivosti veljavne Uredbe o ravnanju z odpadno električno in elektronsko opremo, delno poenotenje z drugimi veljavnimi predpisi, ki uvajajo ROP, in uvedba dodatnih ukrepov za večjo učinkovitost predpisa

Bistvene novosti, ki odpravljajo pomanjkljivosti veljavne Uredbe o ravnanju z odpadno električno in elektronsko opremo ter zagotavljajo poenotenje z nekaterimi drugimi predpisi so:
· vpis proizvajalca EEO ni več vezana na potrjevanje načrta ravnanja z OEEO,

· postopek vpisa zbiralca OEEO v evidenco zbiralcev in postopek izdaje OVD izvajalcu obdelave OEEO ni več vezan na potrditev načrta ravnanja z OEEO,

· določa se zahteve in pogoji za zbiralce in obdelovalce OEEO,

· ureja se način spremembe, dopolnitve in izbrisa načrta ravnanja z OEEO,

· določajo se pogoji, odgovornosti in kazenske sankcije za nosilca skupnega načrta ravnanja z OEEO,

· razveljavlja se Uredba o načinu, predmetu in pogojih izvajanja javne gospodarske službe ravnanja z odpadno električno in elektronsko opremo (Ur. list RS št. 118/04), ki se ni izvajala.

Bistveni dodatni ukrepi, ki jih uredba poleg ukrepov na podlagi Direktive 2002/96/ES uvaja za večjo učinkovitost predpisa so tudi:
· določitev pogojev za nosilca skupnega načrta ravnanja z OEEO in njegovih obveznosti,

· določitev deležev izpolnjevanja obveznosti proizvajalcev pri ravnanju z OEEO,

· uvedba finančnega jamstva za izvajanje načrta ravnanja z OEEO.



Na podlagi drugega odstavka 19. člena, petega, šestega in sedmega odstavka 20. člena, prvega odstavka 115. člena ter za izvrševanje 104. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12 in 92/13) izdaja Vlada Republike Slovenije


U R E D B O
O ODPADNI ELEKTRIČNI IN ELEKTRONSKI OPREMI


I. SPLOŠNE DOLOČBE 

1. člen
(vsebina in namen)

(1) Ta uredba v skladu z Direktivo 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi (OEEO) (UL L št. 197 z dne 24. julija 2012, str. 34; v nadaljnjem besedilu: Direktiva 2012/19/EU) določa pravila ravnanja z odpadno električno in elektronsko opremo.

(2) Namen te uredbe so ukrepi za varstvo okolja in zdravja ljudi, in sicer preprečevanje ali zmanjševanje škodljivih vplivov nastajanja odpadne električne in elektronske opreme (v nadaljnjem besedilu: OEEO) in ravnanja z njo, ter zmanjševanje celotnega vpliva uporabe virov in izboljšanje učinkovitosti njihove uporabe v skladu s členoma 1 in 4 Direktive 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L št. 312 z dne 22. 11. 2008, str. 3), s čimer prispeva k trajnostnemu razvoju.


2. člen
(uporaba)

(1) Določbe te uredbe se uporabljajo za naslednjo električno in elektronsko opremo (v nadaljnjem besedilu: EEO):
1. do 14. avgusta 2018 za vso EEO, ki je uvrščena v razrede iz Priloge 1, ki je sestavni del te uredbe (v nadaljnjem besedilu: Priloga 1), razen če gre za EEO iz drugega odstavka tega člena. Za uvrščanje EEO v razrede se uporablja okvirni seznam EEO, določen v Prilogi 1;
2. od 15. avgusta 2018 za vso EEO, ki je  uvrščena v razrede iz Priloge 2, ki je sestavni del te uredbe (v nadaljnjem besedilu: Priloga 2), razen če gre za EEO iz drugega in tretjega odstavka tega člena. Za uvrščanje EEO v razrede se uporablja okvirni seznam EEO, določen v Prilogi 2 (odprto področje uporabe). 

(2) Ta uredba se ne uporablja za naslednjo EEO:
1. EEO, ki je potrebna za varstvo bistvenih interesov varnosti države, vključno z orožjem, strelivom in vojnim materialom, namenjenimi za izrecno vojaške namene;
2. EEO, ki je posebej načrtovana in nameščena kot del druge vrste opreme, ki ni predmet te uredbe ali se zanjo ta uredba ne uporablja, in lahko opravlja svojo funkcijo le kot del te opreme;
3. žarnice z žarilno nitko.

(3) Ta uredba se od 15. avgusta 2018 ne uporablja tudi za naslednjo EEO:
1. opremo, namenjeno za uporabo v vesolju;
2. velika nepremična industrijska orodja;
3. velike nepremične naprave, razen opreme, ki je v teh napravah, vendar ni posebej načrtovana in nameščena kot del teh naprav;
4. potniška ali tovorna prevozna sredstva, razen električnih dvokolesnih vozil brez homologacije;
5. necestne premične stroje, ki so na voljo izključno za profesionalno uporabo;
6. opremo, ki je namenjena izključno za raziskave in razvoj ter je na voljo le na podlagi izmenjave med podjetji;
7. medicinske pripomočke ter in vitro diagnostične medicinske pripomočke, če se predvideva, da bodo pred koncem življenjske dobe inficirani, in aktivne medicinske pripomočke za vsaditev.

(4) Za vprašanja v zvezi z zbiranjem in obdelavo ter s splošnimi pogoji ravnanja z OEEO, ki niso posebej urejena s to uredbo, se uporablja predpis, ki ureja odpadke.


3. člen
(izrazi)

Izrazi, uporabljeni v tej uredbi, imajo naslednji pomen: 
1. EEO je oprema, ki je za svoje pravilno delovanje odvisna od električnega toka ali elektromagnetnih polj, in oprema za proizvodnjo, prenos in merjenje toka in polj, in je oblikovana za uporabo za napetostni razred, ki ne presega 1000 voltov za izmenični tok in 1500 voltov za enosmerni tok;

2. veliko nepremično industrijsko orodje je večji sklop strojev, opreme in/ali komponent, ki skupaj služijo določeni uporabi, ki jih na določenem mestu trajno namestijo ali odstranijo strokovnjaki ter jih strokovnjaki uporabljajo in vzdržujejo v obratu industrijske proizvodnje ali obratu za raziskave in razvoj;

3. velika nepremična naprava je obsežen skupek različnih vrst aparatov in, kjer je to primerno, drugih naprav, ki:
a) jih sestavijo, namestijo in odstranijo strokovnjaki,
b) naj bi se stalno uporabljale kot del zgradbe ali strukture na vnaprej določenem in temu namenjenem mestu in
c) jih lahko nadomesti samo enaka, posebej zasnovana oprema;

4. necestni premični stroji so delovni stroji z vgrajenim lastnim virom energije, ki morajo biti za obratovanje mobilni ali pa se morajo med obratovanjem neprekinjeno ali polprekinjeno gibati med nizom stalnih delovnih mest;

5. OEEO je EEO, ki je odpadek v skladu z zakonom, ki ureja varstvo okolja, vključno z vsemi sestavnimi deli, podsestavi in potrošnim materialom, ki je del proizvoda, ko se ta zavrže;

6. proizvajalec je vsaka fizična ali pravna oseba, ki ima sedež  v Republiki Sloveniji (v nadaljnjem besedilu: RS) in ne glede na uporabljeno prodajno tehniko, vključno s komunikacijo na daljavo v skladu s predpisi, ki urejajo varstvo potrošnikov:
a) proizvaja EEO pod svojim imenom ali blagovno znamko ali je EEO zasnoval ali izdelal in jo nato trži pod svojim imenom ali blagovno znamko na ozemlju RS,
b) na ozemlju RS pod svojim imenom ali blagovno znamko preprodaja EEO, ki so jo proizvedli drugi dobavitelji. Preprodajalec ne šteje za proizvajalca, če je na EEO vidna blagovna znamka proizvajalca, kot je določena v prejšnji alineji;
c) v okviru dejavnosti daje na trg v RS EEO iz tretje države ali druge države članice Evropske unije (v nadaljnjem besedilu: država članica EU) ali
d) ima sedež v drugi državi članici EU ali tretji državi in prodaja EEO s pomočjo sredstev za komuniciranje na daljavo neposredno gospodinjstvom ali drugim uporabnikom v RS.
Za proizvajalca se ne šteje oseba, ki izključno zagotavlja financiranje po kakršnem koli finančnem dogovoru ali v skladu z njim, razen če deluje hkrati tudi kot proizvajalec v skladu z eno od prejšnjih alinej;

7. distributer je vsaka fizična ali pravna oseba v dobavni verigi, ki naredi EEO dostopno na trgu. Distributer je lahko istočasno proizvajalec;

8. OEEO iz gospodinjstev je OEEO, ki prihaja iz gospodinjstev, in OEEO, ki prihaja iz trgovine, proizvodnih, poslovnih, storitvenih in drugih dejavnosti ter javnega sektorja in je zaradi svoje narave in količine podobna OEEO iz gospodinjstev. OEEO, ki nastane iz EEO, katere uporaba je verjetna v gospodinjstvu, se v vsakem primeru šteje za OEEO iz gospodinjstev, tudi če to EEO uporabljajo uporabniki, ki niso gospodinjstvo;

9. finančni dogovor je kakršna koli pogodba o posojilu, lizingu ali najemu ali pogodba o prodaji na obroke ali dogovor o EEO ne glede na to, da pogoji iz te pogodbe ali dogovora ali dodatne pogodbe ali dogovora zagotavljajo, da se bo ali se bo lahko lastništvo te opreme preneslo;

10. dostopnost na trgu je dobava proizvoda za distribucijo, potrošnjo ali uporabo na trgu v RS v okviru opravljanja dejavnosti, bodisi odplačno ali neodplačno;

11. dajanje na trg je prvo dajanje proizvoda na trg na ozemlju RS v okviru dejavnosti;

12. izločanje je ročna, mehanska, kemična ali metalurška obdelava, s katero se zagotovi, da so nevarne snovi, zmesi in sestavni deli, vsebovani v prepoznavnem toku ali sami predstavljajo prepoznaven del toka v postopku obdelave. Snov, zmes ali sestavni del je prepoznaven tok, če ga je mogoče spremljati in tako preveriti, ali je obdelava okoljsko varna;

13. medicinski pripomoček je medicinski pripomoček ali dodatek v skladu z zakonom, ki ureja medicinske pripomočke;

14. in vitro diagnostični medicinski pripomoček je in vitro diagnostični medicinski pripomoček ali dodatek v skladu z zakonom, ki ureja medicinske pripomočke;

15. aktivni medicinski pripomoček za vsaditev je aktivni medicinski pripomoček za vsaditev v skladu z zakonom, ki ureja medicinske pripomočke;

16. izvajalec javne službe je izvajalec občinske gospodarske javne službe zbiranja določenih vrst komunalnih odpadkov v skladu z zakonom, ki ureja varstvo okolja;

17. zelo majhna EEO je EEO, pri kateri nobena zunanja dimenzija ne presega 25 cm;

18. končni uporabnik je pravna ali fizična oseba, ki kot zadnji uporabnik EEO zavrže, mora zavreči ali želi zavreči kot OEEO;

19. končni uporabnik brez predhodnega dobavitelja je končni uporabnik, ki za izvajanje svoje dejavnosti, ki ni trgovina z EEO, EEO sam pridobi v drugi državi članici EU ali uvozi iz tretje države;

20. zbiralec OEEO (v nadaljnjem besedilu: zbiralec) je zbiralec iz predpisa, ki ureja odpadke, ki v skladu s to uredbo zbira OEEO;

21. zbiralnica OEEO (v nadaljnjem besedilu: zbiralnica)  je objekt ali prostor v objektu za zbiranje OEEO, ki jo upravlja zbiralec v imenu proizvajalca in za njegov račun;

22. izvajalec obdelave je izvajalec obdelave iz predpisa, ki ureja odpadke;

23. selektivna obdelava je začetna obdelava ločeno zbrane OEEO, s katero se iz OEEO izločijo nevarne snovi ter sestavni deli in materiali, ki vsebujejo nevarne snovi;

24. obrat za obdelavo je objekt ali del objekta, v katerem se v skladu s to uredbo izvaja dejavnost selektivne obdelave;

25. stara bremena so OEEO, nastala iz EEO, dane na trg pred 15. avgustom 2005;

26. najboljše razpoložljive tehnike so najboljše razpoložljive tehnike v skladu z zakonom, ki ureja varstvo okolja.


II. NAČRTOVANJE IN OZNAČEVANJE EEO TER ZAGOTAVLJANJE INFORMACIJ O EEO 


4. člen
(načrtovanje proizvodov)

(1) Proizvajalec EEO si mora zaradi preprečevanja nastajanja odpadkov v sodelovanju z izvajalci recikliranja OEEO prizadevati za pospeševanje načrtovanja in proizvodnje takšne EEO, da je omogočena njena ponovna uporaba ter razstavljanje in predelava OEEO, njenih sestavnih delov in materialov.

(2) Pri načrtovanju in zasnovi EEO je treba upoštevati zahteve iz predpisa, ki ureja tehnične zahteve za okoljsko primerno zasnovo proizvodov, ki omogočajo ponovno uporabo in obdelavo OEEO. 

(3) Proizvajalec EEO mora zagotavljati, da oblikovanje ali konstrukcijske lastnosti EEO ali postopki v proizvodnji EEO ne preprečujejo ponovne uporabe OEEO, razen če tako oblikovanje, lastnosti ali postopki pomenijo bistveno prednost, zlasti glede varstva okolja ali varnostnih zahtev. 


5. člen
(označevanje proizvodov)

(1) Proizvajalec mora zaradi lažjega ločenega zbiranja in zmanjšanja odstranjevanja OEEO kot mešanega komunalnega odpadka zagotoviti, po možnosti v skladu s standardom SIST EN 50419, da je EEO, ki jo bo dal na trg označena z znakom iz Priloge 3, ki je sestavni del te uredbe.

(2) Znak iz prejšnjega odstavka mora nedvoumno določati tudi, da je bila EEO dana na trg po 13. avgustu 2005, po možnosti v skladu z evropskim standardom SIST EN 50419.

(3) Znak iz prvega odstavka tega člena mora biti na EEO natisnjen vidno, čitljivo in neizbrisljivo. 

(4) Če znaka iz prvega odstavka tega člena zaradi velikosti EEO ali njene specifične uporabe ni mogoče natisniti na samo EEO, ga je treba natisniti na njeno embalažo, na navodila za uporabo ali listino o garanciji te EEO.


6. člen
(informacije za pripravo za ponovno uporabo in obdelavo)

(1) Proizvajalec EEO mora izvajalcu obdelave, ki pripravlja OEEO za ponovno uporabo, zagotoviti informacije o pripravi za ponovno uporabo OEEO, upravljavcu obrata za obdelavo pa informacije o obdelavi OEEO za vsak tip EEO v enem letu po tem, ko je bila dana v promet, z namenom, da se zagotovi priprava za ponovno uporabo ter s to uredbo predpisana in okoljsko učinkovita obdelava OEEO.

(2) Proizvajalec mora informacije iz prejšnjega odstavka zagotoviti brezplačno, v njih pa  morajo biti podatki o različnih sestavnih delih in materialih EEO ter mestih nahajanja nevarnih snovi in zmesi v njej, v obsegu, ki je v skladu s to uredbo potreben za pripravo za ponovno uporabo OEEO in selektivno obdelavo.  

(3) Informacije iz prvega odstavka tega člena mora proizvajalec EEO zagotoviti v obliki pisnih navodil, na zgoščenki, preko spletne storitve ali z drugimi elektronskimi sredstvi.  


7. člen
(navedba stroškov ravnanja z OEEO)

Proizvajalec EEO lahko v ceni EEO, ki jo da na trg, posebej navede ali prikaže stroške zbiranja in  obdelave OEEO, ki nastajajo zaradi zahtev iz te uredbe.


III. OKOLJSKI CILJI PRI ZBIRANJU IN OBDELAVI OEEO


8. člen
(stopnja zbiranja OEEO)

(1) Z zbiranjem OEEO je treba v posameznem koledarskem letu zbrati najmanj količino OEEO, ki znaša: 
1. leta 2015 4 kg OEEO iz gospodinjstev na prebivalca na leto; v primeru, da je bilo v letih 2012, 2013 in 2014 v povprečju na leto zbrano več kot 4 kg, je treba leta 2015 zbrati najmanj enako količino OEEO, 
2. leta 2016 41 % povprečne mase EEO, ki je bila letno dana na trg v RS v zadnjih treh letih;
3. leta 2017 45 % povprečne mase EEO, ki je bila letno dana na trg v RS v zadnjih treh letih;
4. leta 2018 50 % povprečne mase EEO, ki je bila letno dana na trg v RS v zadnjih treh letih;
5. leta 2019 55 % povprečne mase EEO, ki je bila letno dana na trg v RS v zadnjih treh letih;
6. leta 2020 60 % povprečne mase EEO, ki je bila letno dana na trg v RS v zadnjih treh letih;
7. leta 2021 65 % povprečne mase EEO, ki je bila letno dana na trg v RS v zadnjih treh letih, ali 85 % povprečne mase OEEO, nastale letno na območju RS.

(2) Povprečna masa EEO, ki je bila letno dana na trg v RS v zadnjih treh letih, se določi na podlagi podatkov o masi EEO, ki so jo v posameznem koledarskem letu dali na trg v RS vsi proizvajalci, pridobljenih v skladu s predpisom, ki ureja okoljsko dajatev za onesnaževanje okolja zaradi nastajanja OEEO.  


9. člen
(cilji predelave OEEO)

(1) V obdobju od 1. januarja 2015 do 31. decembra 2017 je treba pri obdelavi ločeno zbrane OEEO zagotoviti tak obseg in način predelave, da se: 
1. predela 85 % in pripravi za ponovno uporabo ter reciklira 80 % OEEO, ki se uvršča v razred 1 ali 10 iz Priloge 1,
2. predela 80 % in pripravi za ponovno uporabo ter reciklira 70 % OEEO, ki se uvršča v razred 3 ali 4 iz Priloge 1,
3. predela 75 % in pripravi za ponovno uporabo ter reciklira 55 % OEEO, ki se uvršča v razrede 2, 5, 6, 7, 8 ali 9 iz Priloge 1,
4. reciklira 80% plinskih sijalk.

(2) Od 1. januarja 2018 je treba pri obdelavi ločeno zbrane OEEO zagotoviti tak obseg in način predelave, da se: 
1. predela 85 % in pripravi za ponovno uporabo ter reciklira 80 % OEEO, ki se uvršča v razred 1 ali 4 iz Priloge 2,
2. predela 80 % in pripravi za ponovno uporabo ter reciklira 70 % OEEO, ki se uvršča v razred 2 iz Priloge 2,
3. predela 75 % in pripravi za ponovno uporabo ter reciklira 55 % OEEO, ki se uvršča v razred 5 ali 6 iz Priloge 2,
4. reciklira 80 % OEEO, ki se uvršča v razred 3 iz Priloge 2.

(3) Doseganje ciljev iz prvega in drugega odstavka tega člena se izračuna kot kvocient med maso OEEO, ki vstopa v obrat za predelavo ali recikliranje ali pripravo za ponovno uporabo in maso vse ločeno zbrane OEEO, za vsak razred iz prvega in drugega odstavka tega člena posebej, izraženo v odstotkih. Pri izračunu iz prejšnjega stavka se ne upoštevajo predhodne aktivnosti, vključno z razvrščanjem in skladiščenjem pred predelavo.  


IV. PRAVILA RAVNANJA Z OEEO


10. člen
(prepuščanje in oddaja OEEO)

(1) Končni uporabnik, ki je fizična oseba posameznik, prepušča OEEO iz gospodinjstev: 
1. na prodajnem ali prevzemnem mestu distributerja EEO, 
2. v zbirnem centru ločeno zbranih frakcij komunalnih odpadkov izvajalca javne službe, 
3. v premični zbiralnici izvajalca javne službe za ločeno zbrane nevarnih frakcije komunalnih odpadkov, če gre za zelo majhno OEEO iz gospodinjstev, ali
4. v zbiralnici. 

(2) Končni uporabnik, ki je pravna oseba ali samostojni podjetnik posameznik, oddaja OEEO iz gospodinjstev zbiralcu.

(3) Končni uporabnik odda OEEO, ki ni OEEO iz gospodinjstev, zbiralcu. 

(4) Končni uporabnik mora OEEO preden jo prepusti ali odda hraniti ločeno, tako da se ne meša z drugimi odpadki, ne poškoduje ali onesnaži z nevarnimi ali drugimi snovmi in njena ponovna uporaba ali predelava ni onemogočena ali izvedljiva le ob nesorazmerno visokih stroških.

(5) Če OEEO vsebuje snovi ali materiale, ki jih je treba, preden se razstavi, odstraniti iz nje v skladu s predpisi, ki urejajo odstranjevanje teh snovi ali materialov, mora končni uporabnik zagotoviti, da je OEEO ob prepustitvi ali oddaji v takem stanju, da je odstranitev teh snovi ali materialov možno izvesti na predpisan način.

(6) Ne glede na določbe prvega odstavka tega člena sme končni uporabnik prepustiti OEEO iz gospodinjstev, ki je tako poškodovana, da zaradi nevarnih snovi v njej ogroža okolje in zdravje ljudi, je brez pomembnih sestavnih delov ali onesnažena z drugimi odpadki, samo izvajalcu javne službe v zbirnem centru ločeno zbranih frakcij komunalnih odpadkov.


11. člen
(prevzem  pri distributerju)

(1) Distributer mora prevzeti OEEO iz gospodinjstev od končnega uporabnika, kateremu dobavi EEO iz gospodinjstev, če jo ta želi oddati in gre za OEEO, ki je po namenu uporabe in razvrstitvi v razrede EEO enaka dobavljeni EEO, število kosov OEEO pa enako številu kosov dobavljene EEO.

(2) Distributer mora prevzeti OEEO iz prejšnjega odstavka brezplačno, prevzem pa lahko zavrne  samo, če je OEEO razstavljena ali tako poškodovana, da je ni mogoče prenašati ali prevažati enako kakor novo EEO ali ogroža zdravje zaposlene osebe pri distributerju.  

(3) Distributer mora v prodajalni, v kateri je najmanj 400m2 prodajne površine namenjene prodaji EEO, ali v njeni neposredni bližini zagotoviti brezplačno prevzemanje zelo majhne OEEO iz gospodinjstev, brez obveznosti nakupa EEO, enake po namenu uporabe in razvrstitvi v razrede EEO. 

(4) Ne glede na določbo prvega odstavka tega člena mora distributer, ki zagotavlja na trgu dostopnost plinskih sijalk, od končnega uporabnika brezplačno prevzeti odpadne plinske sijalke  brez obveznosti nakupa novih plinskih sijalk.

(5) Distributer, ki zagotavlja dostopnost EEO iz gospodinjstev na trgu s prodajo na daljavo, mora o svoji obveznosti iz prvega odstavka tega člena in načinu prevzemanja OEEO, končne uporabnike obveščati na svoji spletni strani ali v svojih prodajnih katalogih.

(6) Distributer mora OEEO prepustiti zbiralcu v 30 dneh po prevzemu, pri čemer za oddano OEEO ne sme zahtevati plačila. 


12. člen
(prevzemno mesto pri distributerju)

(1) Če distributer ob dobavi EEO ne prevzema OEEO iz gospodinjstev neposredno pri končnih uporabnikih, mora zagotoviti, da imajo končni uporabniki ob nakupu EEO možnost oddaje OEEO na prodajnem mestu ali prevzemnem mestu, ki od prodajnega mesta ni oddaljeno več kakor 5 km zračne razdalje. 

(2) Prevzemno mesto iz prejšnjega odstavka mora biti pokrit prostor, v katerem je eden ali več zabojnikov za OEEO s tako prostornino, da se OEEO ne kopiči ob njih, prostor pa mora biti urejen tako, da je zagotovljen  njen nemoten prevzem.

(3) Distributer lahko zagotovi prevzemno mesto iz prvega odstavka tega člena v zbiralnici, če se tako dogovori z zbiralcem, ki jo upravlja. 



13. člen
(prevzem pri izvajalcu javne službe)

(1) Izvajalec javne službe mora prevzemati OEEO iz gospodinjstev od končnih uporabnikov v zbirnem centru ločeno zbranih frakcij komunalnih odpadkov ločeno po zbirno – predelovalnih skupinah iz Priloge 4, ki je sestavni del te uredbe.

(2) Izvajalec javne službe mora zelo majhno OEEO iz gospodinjstev, ki jo končni uporabniki želijo prepustiti prevzemati tudi v svojih premičnih zbiralnicah ločeno zbranih nevarnih frakcij komunalnih odpadkov. 

(3) Izvajalec javne službe mora OEEO iz prvega in drugega odstavka tega člena prevzeti brezplačno.

(4) Izvajalec javne službe mora v zbirnem centru ločeno zbranih frakcij komunalnih odpadkov iz prevzete OEEO izločati OEEO, primerno za pripravo za ponovno uporabo, in jo oddati v pripravo za ponovno uporabo. 

(5) Izvajalec javne službe mora vso zbrano OEEO, razen OEEO iz prejšnjega odstavka, oddati zbiralcu, pri čemer od njega ne sme zahtevati plačila stroškov prevzemanja OEEO od končnih uporabnikov ali predhodnega skladiščenja OEEO in plačila zaradi morebitne vrednosti sestavnih delov, materialov ali snovi v OEEO.
 
(6) Izvajalec javne službe mora v evidenci o zbranih odpadkih, ki jo vodi v skladu s predpisom, ki ureja odpadke, ločeno voditi podatke o OEEO, oddani v pripravo za ponovno uporabo, in jih redno posredovati proizvajalcem iz 25. člena te uredbe in nosilcem skupnega načrta iz 29. člena te uredbe.
 
(7) Izvajalec javne službe mora imeti sklenjeno pogodbo o načinu in pogojih oddajanja in prevzemanja OEEO z vsakim proizvajalcem iz 25. člena te uredbe in vsakim nosilcem skupnega načrta iz 29. člena te uredbe.


14. člen
(prevzem OEEO, ki ni OEEO iz gospodinjstev)

(1) Zbiralec mora brezplačno prevzeti OEEO, ki ni OEEO iz gospodinjstev, od končnega uporabnika, če jo ta želi oddati.  

(2) Ne glede na določbo prejšnjega odstavka zbiralec brezplačno prevzame OEEO, ki je staro breme, samo ob dobavi nove EEO, drugače pa le, če se končni uporabnik za brezplačni prevzem dogovori s proizvajalcem, ki samostojno izpolnjuje obveznost iz 18. člena te uredbe, ali nosilcem skupnega načrta iz 28. člena te uredbe.

(3) Ne glede na določbo prvega odstavka tega člena mora zbiralec prevzeti OEEO, ki ni OEEO iz gospodinjstev, od  končnega uporabnika brez predhodnega dobavitelja brezplačno le v primeru, če ima proizvajalec EEO, iz katere je nastala OEEO, ki jo ta končni uporabnik želi oddati, pooblaščenega zastopnika iz drugega odstavka 19. člena te uredbe.


15. člen
 (splošne zahteve za zbiranje in obdelavo OEEO)

(1) Zbiranje OEEO mora potekati tako, da je zbrano OEEO mogoče v čim večjem obsegu oddati v pripravo za ponovno uporabo, kadar je to primerno, ali predelati. 

(2) Zbrano OEEO je treba predhodno skladiščiti tako, da se ne meša z drugimi odpadki, se ne zmečka, zdrobi ali drugače uniči ali onesnaži z nevarnimi ali drugimi snovmi in tako, da je nepooblaščenim osebam onemogočeno ravnanje z OEEO. 

(3) Vsa ločeno zbrana OEEO mora biti predelana v skladu z zahtevami iz te uredbe, pri čemer ima priprava za ponovno uporabo prednost pred recikliranjem, recikliranje pa prednost pred drugimi načini predelave OEEO. 

(4) S selektivno obdelavo in z nadaljnjo predelavo OEEO morajo biti doseženi vsaj deleži priprave za ponovno uporabo, recikliranja in predelave, določeni kot cilji v 9. členu te uredbe.


16. člen
 (zahteve za zbiranje)

(1) Zbiralnica mora izpolnjevati zahteve iz 1. točke Priloge 5, ki je sestavni del te uredbe.

(2) V zbiralnici je treba iz zbrane OEEO izločiti OEEO, ki je primerna za  pripravo za ponovno uporabo, in jo oddati v pripravo za ponovno uporabo.

(3) Vso zbrano OEEO, razen OEEO iz prejšnjega odstavka, je treba oddati obratu za obdelavo iz načrta za ravnanje z OEEO iz 24. člena te uredbe ali skupnega načrta za ravnanje z OEEO iz 29. člena te uredbe.
 
(4) Ne glede na določbo prejšnjega odstavka se lahko  v primeru, da v obratih za obdelavo ni  tehnoloških zmogljivosti za selektivno obdelavo določene vrste OEEO, OEEO te vrste pošlje  v obdelavo  v drugo državo članico EU ali tretjo državo. 

(5) V primeru iz prejšnjega odstavka mora biti čezmejno pošiljanje OEEO izvedeno v skladu z Uredbo (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L št. 190 z dne 12. 7. 2006, str. 1), zadnjič spremenjeno z Uredbo (EU) št. 660/2014 Evropskega parlamenta in Sveta z dne 15. maja 2014 o spremembi Uredbe (ES) št. 1013/2006 o pošiljkah odpadkov (UL L št. 189 z dne 27. 6. 2014, str. 135), (v nadaljnjem besedilu: Uredba 1013/2006/ES).



17. člen
(zahteve za obdelavo)

(1) Predelava OEEO, razen priprave OEEO za ponovno uporabo, mora vključevati najmanj izločanje vseh tekočin in selektivno obdelavo v skladu z zahtevami, določenimi v Prilogi 6, ki je sestavni del te uredbe.
 
(2)  Pri obdelavi OEEO je treba uporabljati najboljše razpoložljive tehnike predelave in recikliranja.

(3) Obdelava OEEO se mora izvajati v skladu s splošnimi zahtevami za obdelavo OEEO iz standarda SIST  EN 50625-1 ali WEEELABEX:2011 Treatment 3. 

(4) Selektivno obdelavo je treba izvesti v obratu za obdelavo. 

(5)  Obrat za obdelavo mora izpolnjevati zahteve iz Priloge 5 te uredbe.

(6) Po izvedeni selektivni obdelavi je treba za izločene snovi, zmesi ter sestavne dele iz OEEO zagotoviti recikliranje ali drug postopek predelave v skladu s predpisom, ki ureja odpadke. 

(7) Za snovi, zmesi in sestavne dele iz OEEO, ki jih ni mogoče reciklirati ali drugače predelati, je treba zagotoviti njihovo odstranjevanje v skladu s predpisom, ki ureja odpadke.
 
(8) V primeru, da se za snovi, zmesi in sestavne dele iz šestega ali sedmega odstavka tega člena zagotovi obdelava v drugi državi članici EU ali tretji državi, mora biti čezmejno pošiljanje OEEO izvedeno v skladu z Uredbo 1013/2006/ES.

(9) OEEO, poslana v obdelavo v skladu s prejšnjim odstavkom,se upošteva pri izračunavanju doseganja ciljev iz 9. člena te uredbe le, če oseba, ki je poslala OEEO v obdelavo, lahko dokaže, da se je obdelava izvedla na način in pod pogoji, ki so enakovredni zahtevam iz te uredbe.



V. OBVEZNOSTI PROIZVAJALCA


18. člen
(obveznost proizvajalca)

(1) Proizvajalec, ki daje EEO na trg na ozemlju RS, se mora vpisati v evidenco proizvajalcev iz 45. člena te uredbe.

(2) Proizvajalec iz prejšnjega odstavka mora na svoje stroške zagotavljati  zbiranje OEEO in obdelavo vse zbrane OEEO v skladu s to uredbo. 

(3) Obveznost proizvajalca iz prejšnjega odstavka se nanaša tudi na stara bremena, razen če gre za OEEO, ki ni OEEO iz gospodinjstev, in ob nastanku ni nadomeščena z novo, enakovredno EEO. 

(4) Proizvajalec mora zbiranje in obdelavo  iz drugega odstavka tega člena zagotoviti za delež zbrane OEEO, ki je enak njegovemu deležu EEO v količini EEO, ki je bila v RS dana na trg v posameznem koledarskem letu, in se določi na podlagi 35. člena te uredbe. 

(5) Proizvajalec lahko obveznost iz prvega odstavka tega člena izpolnjuje samostojno ali skupaj z drugimi proizvajalci na način iz 26. člena te uredbe.



19. člen
(pooblaščeni zastopnik)

(1) Proizvajalec s sedežem v RS, ki prodaja  EEO s pomočjo sredstev za komuniciranje na daljavo neposredno gospodinjstvom in drugim uporabnikom v drugi državi članici EU, v kateri nima sedeža, mora imeti dokazilo o tem, da je v tej državi članici EU vpisan v evidenco proizvajalcev ali da ima v tej državi članici EU pooblaščenega zastopnika, ki ga je pisno pooblastil za izpolnjevanje svojih obveznosti, določenih za proizvajalca v skladu s predpisi, ki urejajo ravnanje z OEEO v tej državi članici EU. Proizvajalec mora pristojnemu inšpektorju na zahtevo omogočiti vpogled v to dokazilo.

(2) Pravna ali fizična oseba s sedežem v drugi državi članici EU, ki izvaja na ozemlju RS eno od dejavnosti iz 6. točke 3. člena te uredbe,lahko kot svojega pooblaščenega zastopnika pisno pooblasti pravno osebo ali samostojnega podjetnika posameznika s sedežem v RS, da v njegovem imenu izpolnjuje obveznosti proizvajalca v skladu s to uredbo. 

(3) Pooblaščeni zastopnik iz prejšnjega odstavka lahko izpolnjuje obveznosti proizvajalca le na način iz 26. člena te uredbe.

(4) Pooblaščeni zastopnik iz drugega odstavka tega člena se mora vpisati v evidenco proizvajalcev iz 45. člena te uredbe.

20. člen
(zagotavljanje zbiranja OEEO)

 (1) Proizvajalec, ki izpolnjuje obveznost iz 18. člena te uredbe samostojno, mora zbiranje OEEO vzpostaviti na celotnem območju RS in tako, da zagotovi:
1. mrežo zbiralnic, ki od prevzemnih mest distributerjev, katerim dobavlja EEO, niso oddaljeni več kot 30 km zračne razdalje
2. zbiranje OEEO od distributerjev, izvajalcev javne službe in končnih uporabnikov redno in tako pogosto, da se OEEO pri njih ne kopiči, ter 
3. oddajo zbrane OEEO obratu ali obratom za obdelavo v skladu s to uredbo in z načrtom ravnanja z OEEO iz 25. člena te uredbe.



21.  člen
(zbiranje OEEO od izvajalcev javne službe)

(1) Proizvajalci morajo zagotavljati, da se od izvajalcev javne službe v posameznem koledarskem letu zbere vsa OEEO, ki so jo ti prevzeli v skladu s 13. členom te uredbe. 

(2) Vsak proizvajalec mora zagotoviti zbiranje OEEO od vseh izvajalcev javne službe na ozemlju RS.

(3) Proizvajalec mora imeti z vsakim izvajalcem javne službe sklenjeno pogodbo o načinu in pogojih oddajanja in prevzemanja OEEO. 

(4) Proizvajalec mora zagotoviti prevzem OEEO od vsakega izvajalca javne službe najmanj enkrat mesečno ali pogosteje, da se OEEO pri izvajalcih javne službe ne kopiči. 

(5) Proizvajalec mora povrniti izvajalcu javne službe naslednje stroške ravnanja z OEEO:
1. stroške predhodnega skladiščenja OEEO v zbirnem centru izvajalca javne službe, če čas predhodnega skladiščenja OEEO od poziva do prevzema presega sedem dni, 
2. stroške nakladanja in tehtanja OEEO ter podobnih opravil v zbirnem centru izvajalca javne službe pri oddaji OEEO zbiralcu,
3. druge stroške, ki jih v zvezi z oddajo in prevzemom OEEO dogovorita z izvajalcem   
javne službe.  


22. člen
(zagotavljanje obdelave OEEO)

(1) Proizvajalec, ki izpolnjuje obveznost iz 18. člena te uredbe samostojno, mora zagotoviti obdelavo zbrane OEEO tako, da zagotovi:
1.  selektivno obdelavo v obratu za obdelavo,
2. nadaljnjo recikliranje in predelavo snovi, zmesi in sestavnih delov iz OEEO ter odstranjevanje preostankov predelave, ki jih ni moč predelati  in, 
3. pri obdelavi OEEO doseganje ciljev predelave iz 9. člena te uredbe, 

(2) Proizvajalec iz prejšnjega odstavka mora voditi evidenco o zbrani, v  obdelavo oddani in  obdelani OEEO, ministrstvu ali pristojnemu inšpektorju pa na zahtevo omogočiti vpogled vanjo.

 
23. člen
(obveščanje javnosti,  uporabnikov EEO in distributerjev o ravnanju z OEEO)

(1) Proizvajalec, ki izpolnjuje obveznost iz 18. člena te uredbe samostojno, mora z oglaševalskimi akcijami ali na drug primeren način najmanj štirikrat letno obveščati javnost o namenu in ciljih zbiranja OEEO, zlasti OEEO iz gospodinjstev, pravilnem ravnanju z njo, možnostih njenega brezplačnega prepuščanja in oddajanja ter o prednostih priprave za ponovno uporabo OEEO in njenega recikliranja.

(2) Obveščanje iz  prejšnjega odstavka mora vsebovati najmanj podatke o:
1. tem, da OEEO ne sodi med mešane komunalne odpadke in jo je treba ločeno zbirati in prepuščati ali oddajati distributerju, izvajalcu javne službe ali v zbiralnicah, 
2. vlogi končnega uporabnika in pomenu njegovega ravnanja za ponovno uporabo EEO in recikliranje ter predelavo OEEO,
3. možnostih priprave za ponovno uporabo in recikliranje ter drugih postopkih predelave OEEO,
4. prednostih priprave za ponovno uporabo ter recikliranje OEEO pred drugimi oblikami njene predelave ali odstranjevanja,
5. možnih škodljivih vplivih na zdravje ljudi in okolje zaradi nevarnih snovi, ki jih vsebuje OEEO, in
6. pomenu znaka iz 5. člena te uredbe.

(3) Proizvajalec iz prvega odstavka tega člena mora uporabnike EEO v gospodinjstvih na mestih prodaje EEO in na krajevno običajen način obveščati o zbiralnicah in njihovih lokacijah ter o pogojih prepuščanja in oddajanja OEEO.

(4) Proizvajalec, ki prodaja EEO na daljavo, mora obveščanje iz prejšnjega odstavka zagotavljati z objavo na svojih spletnih straneh ali v prodajnih katalogih ali na drugačen, prodaji primeren način. 

(5) Proizvajalec iz prvega odstavka tega člena mora o načinu prevzemanja OEEO od končnih uporabnikov obveščati in seznanjati tudi distributerje. Za obvestilo iz prejšnjega stavka se šteje tudi informacija o načinu prevzemanja OEEO v dokumentaciji, ki spremlja pošiljko EEO od proizvajalca do distributerja.


24. člen
(načrt ravnanja z OEEO)

(1) Proizvajalec, ki izpolnjuje obveznost iz 18. člena te uredbe samostojno, mora imeti načrt ravnanja z OEEO (v nadaljnjem besedilu: načrt), v katerem opredeli svoje obveznosti in določi način njihovega izvajanja v skladu  s to uredbo.

(2) Načrt mora vsebovati zlasti podatke o:
1. firmi in sedežu oziroma imenu in naslovu proizvajalca,  za katerega velja načrt,
2. razredih in podrazredih EEO, za katero zagotavlja  zbiranje in obdelavo OEEO, 
3. načinu in obsegu zbiranja OEEO od distributerjev, izvajalcev javne službe in končnih uporabnikov,
4. predvideni količini letno zbrane OEEO, izraženi v kg, 
5. firmi in sedežu oziroma imenu in naslovu oseb, ki kot zbiralci v okviru načrta zbirajo OEEO,
6. zbiralnicah in njihovi zmogljivosti, opremljenosti ter lokaciji in njihovih upravljavcih, 
7. načinu obdelave zbrane OEEO, zlasti v povezavi z doseganjem ciljev iz 9. člena te uredbe, 
8. firmi in sedežu oziroma imenu in naslovu upravljavcev obratov za obdelavo, ki v okviru načrta izvajajo selektivno obdelavo,
9. obratu ali obratih za obdelavo, njihovi lokaciji, zmogljivosti in opremljenosti ter načinu in obsegu selektivne obdelave,  
10. nadaljnjih postopkih predelave in odstranjevanja snovi, zmesi in sestavnih delov iz OEEO po izvedeni selektivni obdelavi in njihovih izvajalcih, 
11. načinu in obsegu obveščanja javnosti, končnih uporabnikov in distributerjev v skladu s prejšnjim členom in
12. načinu vodenja evidence iz drugega odstavka 22. člena te uredbe.


25. člen
(vpis načrta v evidenco)

(1) Načrt mora biti vpisan v evidenco načrtov ravnanja z OEEO iz 31. člena te uredbe. 

(2) Proizvajalec mora vlogi za vpis v evidenco iz prejšnjega odstavka poleg načrta priložiti:
1. pogodbe z izvajalci javne službe iz tretjega odstavka 21. člena te uredbe, 
2. pogodbe z zbiralcem ali zbiralci iz 5. točke drugega odstavka prejšnjega člena, če ni sam zbiralec, in
3. pogodbe z upravljavcem ali upravljavci obrata za obdelavo iz 8. točke drugega odstavka prejšnjega člena,
4. pogodbe z izvajalci postopkov predelave in odstranjevanja iz 10. točke drugega  odstavka prejšnjega člena, 
5. predlog višine finančnega jamstva iz 37. člena te uredbe skupaj s prikazom izračuna te višine na podlagi ocene letnih stroškov izvedbe načrta.

(3) Ministrstvo, pristojno za varstvo okolja (v nadaljnjem besedilu: ministrstvo), z odločbo potrdi načrt in ga vpiše v evidenco iz prvega odstavka tega člena, če ugotovi, da:
1. je proizvajalec vpisan v evidenco proizvajalcev EEO v skladu s predpisom, ki ureja okoljsko dajatev za onesnaževanje okolja zaradi nastajanja OEEO,
2. je načrt izdelan v skladu s to uredbo in zagotavlja ravnanje z OEEO v skladu z zahtevami iz te uredbe, zlasti zahtevami iz 9., 15.,16. in 17. člena te uredbe, 
3. ima proizvajalec sklenjene pogodbe z vsemi izvajalci javne službe v skladu s tretjim odstavkom 21. člena te uredbe, 
4. so osebe, ki bodo zbirale OEEO, vpisane v evidenco zbiralcev iz prvega odstavka 41. člena te uredbe, 
5. imajo upravljavci obratov za obdelavo iz 8. točke drugega odstavka prejšnjega člena okoljevarstveno dovoljenje iz prvega odstavka 43.  člena te uredbe,
6. predlagana višina finančnega jamstva znaša trikratnik letnih stroškov izvedbe načrta. 

 

26. člen
(skupno izpolnjevanje obveznosti proizvajalcev)

(1) Proizvajalec lahko obveznost iz 18. člena te uredbe izpolnjuje skupaj z drugimi proizvajalci, tako da to obveznost v njegovem imenu izvaja nosilec skupnega načrta ravnanja  z OEEO (v nadaljnjem besedilu: nosilec skupnega načrta) iz 27. člena te uredbe. 

(2) Proizvajalec iz prejšnjega odstavka mora z nosilcem skupnega načrta skleniti pogodbo, s katero pristopi k skupnemu načrtu ravnanja z OEEO (v nadaljnjem besedilu: skupni načrt) in določi nosilcu skupnega načrta obseg pooblastil v zvezi z ravnanjem z OEEO v njegovem imenu. 

(3) Proizvajalec iz prvega odstavka tega člena je lahko istočasno vključen le v en skupni načrt.

(4) Proizvajalec lahko spremeni svojo odločitev glede tega, ali bo izpolnjeval svoje obveznosti iz 18. člena te uredbe samostojno ali v okviru skupnega načrta, samo  za celotno koledarsko leto, enako velja tudi za prestop proizvajalca iz enega skupnega načrta v drugega.
 

27. člen
(nosilec skupnega načrta)

Nosilec skupnega načrta, ki ga proizvajalci ali njihova združenja pooblastijo za izvajanje obveznosti iz 18. člena te uredbe, mora izpolnjevati naslednje pogoje:
1.  je pravna oseba ali samostojni podjetnik posameznik,
2. ni neposredno kapitalsko povezan z osebami, ki izvajajo obdelavo OEEO v skladu s to uredbo,
3. zagotavlja finančno jamstvo za izpolnjevane predpisanih obveznosti iz 28. člena te uredbe.



28. člen
(obveznosti nosilca skupnega načrta)

(1) Nosilec skupnega načrta mora v imenu proizvajalcev iz drugega odstavka 26. člena te uredbe zagotavljati:  
1. zbiranje OEEO na način iz 20. in 21. člena te uredbe, 
2. obdelavo zbrane OEEO na način iz 22. člena te uredbe in
3. obveščanje javnosti, končnih uporabnikov in distributerjev o ravnanju z OEEO na način iz 23. člena te uredbe.

(2) Nosilec skupnega načrta mora zagotoviti zbiranje in obdelavo za delež nastale in zbrane OEEO, ki je enak  vsoti deležev EEO proizvajalcev iz prejšnjega odstavka v količini EEO, ki je bila v RS dana na trg, in se določi na podlagi 35. člena te uredbe.

(3) Nosilec skupnega načrta mora zagotavljati tudi, da:
1. proizvajalci pristopajo k skupnemu načrtu pod enakimi pogoji,
2. se stroški izvajanja skupnega načrta obračunavajo posameznemu proizvajalcu glede na njegov delež EEO v količini EEO, ki je bila v RS dana na trg,
3. se kot osnova za zaračunavanje stroškov izvajanja skupnega načrta upoštevajo dejanski stroški izpolnjevanja obveznosti iz prvega odstavka tega člena.

 (4) Nosilec skupnega načrta mora voditi evidenco proizvajalcev iz drugega odstavka 26. člena te uredbe in ministrstvu ali pristojnemu inšpektorju na zahtevo omogočiti vpogled vanjo. 

(5) Nosilec skupnega načrta iz prejšnjega odstavka mora voditi evidenco o zbrani, v  obdelavo oddani in  obdelani OEEO, ministrstvu ali pristojnemu inšpektorju pa na zahtevo omogočiti vpogled vanjo.


29. člen
(skupni načrt)

(1) Nosilec skupnega načrta mora imeti skupni načrt, v katerem opredeli obveznosti iz prejšnjega člena  in določi način njihovega izvajanja v skladu s to uredbo. 

(2) Skupni načrt mora vsebovati zlasti podatke o:
1. firmi in sedežu oziroma imenu in naslovu nosilca skupnega načrta,
2. firmi in sedežu oziroma imenu in naslovu proizvajalcev, ki so nosilca skupnega načrta pooblastili za izpolnjevanje obveznosti iz 18. člena te uredbe in skupnem deležu EEO, ki jo ti proizvajalci dajejo na trg, v količini EEO, dane na trg v RS,
3. razredih in podrazredih EEO, za katero se v okviru skupnega načrta zagotavlja zbiranje in obdelavo OEEO,
4. načinu in obsegu zbiranja OEEO od distributerjev, izvajalcev javne službe in končnih uporabnikov,
5. predvideni količini letno zbrane OEEO, izraženi v kg,
6. firmi in sedežu oziroma imenu in naslovu oseb, ki kot zbiralci v okviru skupnega načrta zbirajo OEEO,
7. zbiralnicah in njihovi zmogljivosti, opremljenosti ter lokaciji in njihovih upravljavcih,
8. načinu obdelave zbrane OEEO, zlasti v povezavi z doseganjem ciljev iz 9. člena te uredbe,
9. firmi in sedežu oziroma imenu in naslovu upravljavcev obratov za obdelavo, ki v okviru skupnega načrta izvajajo selektivno obdelavo,
10. obratu ali obratih za obdelavo, njihovi lokaciji, zmogljivosti in opremljenosti ter načinu in obsegu selektivne obdelave, 
11. nadaljnjih postopkih predelave in odstranjevanja snovi, zmesi in sestavnih delov iz OEEO po izvedeni selektivni obdelavi in njihovih izvajalcih, 
12. načinu in obsegu obveščanja javnosti, končnih uporabnikov in distributerjev v skladu s prejšnjim členom te uredbe, 
13. osnovah za določanje tarife, v skladu s katero nosilec skupnega načrta obračunava stroške izvajanja skupnega načrta posameznemu proizvajalcu, ki je vključen v skupni načrt,
14. načinu vodenja evidence iz četrtega odstavka prejšnjega člena.  


30. člen
(vpis skupnega načrta v evidenco)

(1) Skupni načrt mora biti vpisan v evidenco načrtov ravnanja z OEEO iz 31. člena te uredbe.
 
(2) Nosilec skupnega načrta mora vlogi za vpis v evidenco iz prejšnjega odstavka poleg skupnega načrta priložiti:
1. pogodbe s proizvajalci iz drugega odstavka 26. člena te uredbe, 
2. pogodbe z izvajalci javne službe, sklenjene v skladu s prvim odstavkom 28. člena te uredbe, 
3. pogodbe z zbiralcem ali zbiralci, ki bodo zbirali OEEO v okviru skupnega načrta, in
4. pogodbe z upravljavcem ali upravljavci obrata za obdelavo iz 9. točke drugega odstavka prejšnjega člena, 
5. pogodbe z izvajalci postopkov predelave in odstranjevanja iz 11. točke drugega odstavka prejšnjega člena, in
6. predlog višine finančnega jamstva iz 37. člena te uredbe skupaj s prikazom izračuna te višine na podlagi ocene letnih stroškov izvedbe skupnega načrta.

(3) Ministrstvo z odločbo potrdi skupni načrt in ga vpiše v evidenco iz prvega odstavka tega člena, če ugotovi, da:
1. so proizvajalci, ki so pristopili k skupnemu načrtu, vpisani v evidenco proizvajalcev EEO v skladu s predpisom, ki ureja okoljsko dajatev za onesnaževanje okolja zaradi nastajanja OEEO,
2. je skupni načrt izdelan v skladu s to uredbo in zagotavlja ravnanje z OEEO v skladu z zahtevami iz te uredbe, zlasti zahtevami iz 9., 15., 16. in 17. člena te uredbe, 
3. ima nosilec skupnega načrta sklenjene pogodbe o načinu in obsegu prevzemanja OEEO z vsemi izvajalci javne službe v RS ,
4. so osebe, ki bodo zbirale OEEO, vpisane v evidenco zbiralcev iz prvega odstavka 42.  člena te uredbe,
5. imajo upravljavci obratov za obdelavo iz 9. točke drugega odstavka prejšnjega člena okoljevarstveno dovoljenje iz prvega odstavka 43.  člena te uredbe,
6. nosilec skupnega načrta ni neposredno kapitalsko povezan z izvajalci obdelave OEEO in 
7. predlagana višina finančnega jamstva znaša trikratnik letnih stroškov izvedbe skupnega načrta.



31. člen
(evidenca načrtov ravnanja z OEEO)

(1) Ministrstvo v okviru registra varstva okolja, ki ga vodi v skladu z zakonom, ki ureja varstvo okolja, vodi in vzdržuje evidenco načrtov in skupnih načrtov ravnanja z OEEO, ki vsebuje o posameznem načrtu oziroma skupnemu načrtu naslednje podatke: 
1. zaporedno številko načrta oziroma skupnega načrta,
2. datum vpisa načrta oziroma skupnega načrta v evidenco,
3. firmo in sedež oziroma ime in naslov proizvajalca, če gre za načrt, ali firmo in sedež oziroma ime in naslov nosilca skupnega načrta, če gre za skupni načrt,
4. firmo in sedež oziroma ime in naslov vseh proizvajalcev, ki so vključeni v skupni načrt, če gre za skupni načrt,
5. firmo in sedež oziroma ime in naslov zbiralcev, ki so del načrta ali skupnega načrta, in
6. firmo in sedež oziroma ime in naslov upravljavcev obratov za obdelavo, ki so del načrta ali skupnega načrta. 

(2) Podatki iz evidence iz prejšnjega odstavka so javni in razen podatkov iz 4. točke prejšnjega odstavka objavljeni na spletnih straneh ministrstva.

(3) Na spletnih straneh ministrstva se za vsak načrt in skupni načrt objavijo tudi naslovi in lokacije zbiralnic in obratov za obdelavo.


32. člen
(sprememba načrta ali skupnega načrta)

(1) Proizvajalec oziroma nosilec skupnega načrta mora vsako večjo nameravano spremembo načrta oziroma skupnega načrta ali spremembo firme ali sedeža oziroma imena ali naslova nemudoma pisno sporočiti ministrstvu, kar dokazuje s potrdilom o oddani pošiljki.

(2) Za večjo spremembo iz prejšnjega odstavka se šteje sprememba, ki vpliva na izpolnjevanje obveznosti proizvajalcev v skladu s to uredbo, zlasti sprememba glede zbiralcev ali upravljavcev obratov za obdelavo, ki so vključeni v izvajanje načrta ali skupnega načrta. Izstop proizvajalca iz skupnega načrta ali pristop novega proizvajalca k skupnemu načrtu šteje za večjo spremembo iz prejšnjega odstavka. 

(3) Če se sprememba iz prejšnjega odstavka nanaša na pristop ali izstop proizvajalca iz skupnega načrta, lahko nosilec skupnega načrta začne izvajati spremenjeni skupni načrt takoj po sporočilu iz prvega odstavka tega člena. V primeru druge spremembe iz prejšnjega odstavka lahko proizvajalec oziroma nosilec skupnega načrta začne izvajati spremenjeni načrt oziroma skupni načrt 60 dni po sporočilu iz prvega odstavka tega člena, pred potekom tega roka pa na zahtevo le z dovoljenjem ministrstva.

(4) Če ministrstvo ugotovi, da je s spremembo načrta oziroma skupnega načrta zagotovljeno ravnanje z OEEO v skladu z zahtevami iz te uredbe, spremembo vpiše v evidenco iz prejšnjega odstavka in o tem obvesti proizvajalca oziroma nosilca skupnega načrta. 

(5) Če ministrstvo ugotovi, da sprememba načrta oziroma skupnega načrta ni v skladu s to uredbo in z njo ni zagotovljeno ravnanje z OEEO v skladu z zahtevami iz te uredbe, proizvajalca oziroma nosilca skupnega načrta v roku iz tretjega odstavka tega člena o tem pisno obvesti in ga pozove, naj odpravi ugotovljene neskladnosti ter informacijo o tem posreduje ministrstvu. 

(6) Če proizvajalec oziroma nosilec skupnega načrta v določenem roku informacije iz prejšnjega odstavka ministrstvu ne posreduje, se šteje, da neskladnosti ni odpravil, načrt oziroma skupni načrt pa se izbriše iz evidence načrtov ravnanja z OEEO. 



33. člen
(izbris načrta ali skupnega načrta iz evidence)

(1) Ministrstvo izbriše načrt iz evidence načrtov ravnanja z OEEO in izda proizvajalcu, za katerega velja načrt, odločbo o izbrisu iz evidence, če ugotovi, da proizvajalec: 
1. ne zagotavlja ravnanja z OEEO v skladu z načrtom, 
2. ne zagotavlja doseganja ciljev iz 9. člena te uredbe,
3. nima pogodbe o načinu in obsegu prevzemanja OEEO z vsemi izvajalci javne službe v RS,
4. ni ravnal v skladu s petim odstavkom prejšnjega člena,
5. ne zagotovi finančnega jamstva iz 37. člena te uredbe,
6. ne posreduje poročila o ravnanju z OEEO v skladu s to uredbo ali
7. na predlog proizvajalca ali če ta preneha obstajati. 

(2) Ministrstvo izbriše skupni načrt iz evidence načrtov ravnanja z OEEO in izda nosilcu skupnega načrta odločbo o izbrisu iz evidence, če ugotovi, da nosilec skupnega načrta:
1. ne zagotavlja ravnanja z OEEO v skladu s skupnim načrtom, 
2. ne zagotavlja doseganja ciljev iz 9. člena te uredbe,
3. nima pogodbe o načinu in obsegu prevzemanja OEEO z vsemi izvajalci javne službe v RS,
4. ni ravnal v skladu s petim odstavkom prejšnjega člena,
5. ne zagotovi finančnega jamstva iz 37. člena te uredbe,  
6. ne posreduje poročila o ravnanju z OEEO v skladu s to uredbo ali
7. na predlog nosilca skupnega načrta. 

(3) V primeru iz 1. ali 3. točke prvega odstavka tega člena in 1. ali 3. točke prejšnjega odstavka ministrstvo izbriše načrt oziroma skupni načrt na podlagi pravnomočne odločbe pristojnega inšpektorja, v primeru iz 2., 4., 5., 6. in 7. točke prvega odstavka tega člena in 2., 4., 5., 6. in 7. točke drugega odstavka tega člena pa po pravnomočnosti odločbe o izbrisu iz evidence.


34. člen
(poročilo o ravnanju z OEEO)

(1) Proizvajalec, ki samostojno zagotavlja izpolnjevanje obveznosti iz 18. člena te uredbe, in nosilec skupnega načrta morata najpozneje do 31. marca tekočega leta ministrstvu posredovati poročilo o ravnanju z OEEO za preteklo koledarsko leto v obliki, ki jo objavi ministrstvo na svojih spletnih straneh.

(2) Poročilo iz prejšnjega odstavka mora biti posredovano v elektronski obliki in mora vsebovati podatke o: 
1. firmi in sedežu oziroma imenu in naslovu proizvajalca oziroma nosilca skupnega načrta ter njegovi matični številki,
2. obdobju, na katerega se nanaša poročilo,
3. letni količini OEEO, zbrani od distributerjev, izvajalcev javne službe in končnih uporabnikov po razredih oziroma podrazredih EEO, izraženi v kg,
4. letni količini zbrane OEEO iz gospodinjstev, po razredih oziroma podrazredih OEEO,  izraženi v kg, 
5. količini OEEO, izraženi v kg, in deležu OEEO, ki je bila oddana v pripravo za ponovno uporabo, po razredih oziroma podrazredih EEO,
6. količini OEEO, izraženi v kg, in deležu OEEO, ki je bila reciklirana po razredih oziroma podrazredih EEO
7. količini OEEO, izraženi v kg, in deležu OEEO, ki je bila drugače predelana, ločeno po postopkih predelave, po razredih oziroma podrazredih EEO,
8. količini OEEO, izraženi v kg, in deležu OEEO, ki je bila odstranjena, ločeno po postopkih odstranjevanja, po razredih oziroma podrazredih EEO, in
9. količini, izraženi v kg, iz OEEO izločenih snovi, zmesi in sestavnih delov iz Priloge 6 te uredbe.

(3) Podatki iz 6., 7. in 8. točke prejšnjega odstavka morajo biti prikazani ločeno za obdelano OEEO v RS, drugih državah članicah EU ali tretjih državah.

 (4) Poročilu iz prvega odstavka tega člena morata biti v elektronski obliki priložena:
- poročilo o izvedenih aktivnostih iz 23. člena te uredbe oziroma 3. točke prvega odstavka 28. člena te uredbe in
- revidirano finančno poročilo, iz katerega morajo biti ločeno razvidni stroški zbiranja in obdelave OEEO ter stroški izvedenih aktivnosti iz prejšnje alineje. 

(5) Ministrstvo lahko od proizvajalca ali nosilca skupnega načrta zahteva dopolnitev poročila, če ugotovi, da ni izdelano v skladu z zahtevami iz tega člena ali iz njega ni razvidno izpolnjevanje obveznosti iz te uredbe.

(6) Če proizvajalec ali nosilec skupnega načrta ministrstvu zahtevane dopolnitve poročila ne posreduje v roku, ki ga ministrstvo določi v zahtevi iz prejšnjega odstavka, se šteje, da poročilo ni oddano.


VI. DOLOČITEV DELEŽEV IN IZRAVNAVA OBVEZNOSTI PROIZVAJALCEV


35. člen
(določitev deležev in ugotavljanje izpolnjevanja obveznosti proizvajalcev)

(1) Deleže OEEO iz tretjega odstavka 18. člena te uredbe za proizvajalce in deleže OEEO iz drugega odstavka 28. člena te uredbe za nosilce skupnega načrta za posamezno koledarsko leto določi Vlada RS s sklepom do 30. septembra tekočega leta. Sklep iz prejšnjega stavka se objavi v Uradnem listu RS.

(2) Deleži iz prejšnjega odstavka se določijo ob upoštevanju razredov in podrazredov EEO, ki jo proizvajalci dajejo na trg.

(3) Pri določitvi deležev iz prvega odstavka tega člena se upoštevajo vsi načrti in skupni načrti, vpisani v evidenco iz 31. člena te uredbe 1. septembra tekočega leta, in podatki o količinah EEO, ki so jo proizvajalci dali na trg v prvi polovici tekočega leta, pridobljeni v skladu s predpisom, ki ureja okoljsko dajatev za onesnaževanje okolja zaradi nastajanja OEEO. 

(4) Ministrstvo izpolnjevanje obveznosti glede deleža iz prvega odstavka tega člena ugotovi na podlagi poročil o ravnanju z OEEO iz prejšnjega člena.

(5) Ministrstvo na podlagi podatkov iz poročil iz prejšnjega odstavka najkasneje 31. maja tekočega leta na svojih spletnih straneh objavi količine in deleže OEEO, za katere so proizvajalci in nosilci skupnega načrta iz prvega odstavka tega člena v preteklem koledarskem letu dejansko zagotovili zbiranje in obdelavo.  



36. člen
(izravnava obveznosti proizvajalcev glede deležev)

(1) Proizvajalec ali nosilec skupnega načrta se lahko v primeru, da ni dosegel svojega deleža določenega na način iz prvega odstavka prejšnjega člena, dogovori za finančno izravnavo obveznosti z drugim proizvajalcem ali nosilcem skupnega načrta, ki je v navedenem obdobju zbral in zagotovil obdelavo OEEO v deležu, ki presega njegovo obveznost. 

(2) Proizvajalec ali nosilec skupnega načrta, ki je zbral in zagotovil obdelavo OEEO v deležu, ki presega njegovo obveznost, lahko od drugega proizvajalca ali nosilca skupnega načrta, ki v navedenem obdobju ni dosegel deleža, določenega na način iz prvega odstavka prejšnjega člena, zahteva finančno izravnavo obveznosti. 

(3) V primeru dogovora iz prvega ali drugega odstavka tega člena  proizvajalec ali nosilec skupnega načrta o tem obvesti ministrstvo do 30. junija tekočega leta.

(4) V obvestilu iz prejšnjega odstavka proizvajalec ali nosilec načrta predloži dokazila o dogovoru in količinah OEEO po posameznih razredih in podrazredih EEO, za katero je izpolnil svojo obveznost s finančno izravnavo obveznosti na podlagi tega člena. 



VII. FINANČNO JAMSTVO


37. člen
(finančno jamstvo in oblika finančnega jamstva)

(1) Proizvajalec, ki samostojno izpolnjuje obveznosti iz 18. člena te uredbe na podlagi svojega načrta, in nosilec skupnega načrta, ki izpolnjuje obveznosti iz 28. člena te uredbe na podlagi skupnega načrta, morata zagotoviti finančno jamstvo zaradi izvajanja načrta oziroma skupnega načrta. 

(2) Finančno jamstvo mora biti v obliki bančne garancije in se zagotavlja za vsako leto posebej do 30. junija tekočega leta.


38. člen
(višina finančnega jamstva)

(1) Višina finančnega jamstva je za posamezno leto za proizvajalca oziroma nosilca skupnega načrta iz prvega odstavka prejšnjega člena enaka trikratniku višine stroškov izvajanja njegovega načrta oziroma skupnega načrta v preteklem letu.

(2) Višina stroškov iz prejšnjega odstavka se določi na podlagi podatkov iz poročila iz prvega odstavka 34. člena te uredbe, če gre za proizvajalca, ali iz poročila iz četrtega odstavka 34. člena, če gre za nosilca skupnega načrta.



39. člen 
(določitev višine finančnega jamstva)

(1) Finančno jamstvo za posamezno leto in njegovo višino posameznemu proizvajalcu oziroma  nosilcu skupnega načrta iz prvega odstavka 37. člena te uredbe določi ministrstvo z odločbo do 31. maja tekočega leta.

(2) Ne glede na določbo prejšnjega odstavka ministrstvo proizvajalcu oziroma  nosilcu skupnega načrta prvič določi finančno jamstvo in njegovo višino v odločbi o vpisu načrta v evidenco iz tretjega odstavka 25. člena te uredbe,  nosilcu skupnega načrta pa v odločbi o vpisu načrta v evidenco iz tretjega odstavka 30. člena te uredbe.

(3) Proizvajalec oziroma nosilec skupnega načrta iz prvega odstavka tega člena mora finančno jamstvo posredovati ministrstvu najpozneje do 30. junija v letu, za katerega velja, s tem da mora biti veljavnost finančnega jamstva najmanj 18 mesecev po njegovi izdaji.


40. člen
(upravičenec do sredstev finančnega jamstva in unovčenje)

(1) Upravičenec do sredstev finančnega jamstva je ministrstvo.

(2) Ministrstvo unovči finančno jamstvo posameznega proizvajalca oziroma nosilca skupnega načrta iz prvega odstavka 37. člena te uredbe v primeru izbrisa njegovega načrta oziroma skupnega načrta iz evidence načrtov ravnanja z OEEO na podlagi 33. člena te uredbe. 

(3) Ministrstvo v primeru iz prejšnjega odstavka z unovčitvijo finančnega jamstva zagotovi izvedbo predpisanih obveznosti v okviru  načrta oziroma skupnega načrta. 



VIII. OBVEZNOSTI ZBIRALCA


41. člen
(pogoji za zbiralca)

(1) Zbiralec mora biti vpisan v evidenco zbiralcev odpadkov iz predpisa, ki ureja odpadke.

(2) Oseba, ki namerava zbirati OEEO, mora za vpis v evidenco iz prejšnjega odstavka poleg pogojev za zbiralca, določenih v predpisu, ki ureja odpadke, imeti tudi najmanj eno zbiralnico, ki izpolnjuje pogoje iz prvega odstavka 16. člena te uredbe. 

(3) Zbiralec iz prvega odstavka tega člena lahko začne zbirati OEEO, ko je s pogodbo vključen v izvajanje načrta iz 25. člena te uredbe ali skupnega načrta iz 30. člena te uredbe. 

(4) Zbiralec lahko zbira OEEO samo, če je s pogodbo vključen v izvajanje načrta ali skupnega načrta iz prejšnjega odstavka.

(5) Ministrstvo na podlagi pravnomočne odločbe pristojnega inšpektorja z odločbo izbriše zbiralca iz evidence zbiralcev odpadkov, če zbira OEEO, pa ni vključen v izvajanje načrta ali skupnega načrta. 

(6) Oseba, ki kot dejavnost zbira odpadke v skladu s predpisom, ki ureja odpadke, pa ni zbiralec po tej uredbi, ne sme prevzeti OEEO ali njenih sestavnih delov, ki mu jih kot odpadek želi oddati končni imetnik ali druga oseba, ki ima OEEO ali njene sestavne dele v posesti. 


42. člen
(obveznosti zbiralca)


(1) Zbiralec mora zbirati OEEO v skladu s to uredbo, zlasti z zahtevami iz prvega in drugega odstavka 15. člena te uredbe in 16. člena te uredbe.

(2) Zbiralec mora zbirati OEEO in jo oddajati v obdelavo v obsegu in na način, ki je zanj določen v načrtu ali skupnemu načrtu, v okviru katerega izvaja zbiranje OEEO.

(3) Zbiralec mora v evidenci o zbiranju OEEO, ki jo vodi  v skladu s predpisom, ki ureja  odpadke, voditi tudi podatke o:
1. proizvajalcih iz 24. člena te uredbe ali nosilcih skupnega načrta iz 29. člena te uredbe, za katere zbira OEEO ter jo oddaja v obrate za obdelavo,
2. celotni masi zbrane OEEO, ločeno po zbiralnicah, ki jih upravlja, in ločeno po izvajalcih javne službe, od katerih prevzema OEEO, 
3. celotni masi OEEO, oddane v obrate za pripravo za ponovno uporabo, 
4. celotni masi OEEO, oddane v obrate za obdelavo, ločeno za vsak obrat.

(4) Če zbiralec zbira OEEO v okviru več načrtov ali skupnih načrtov, mora podatke iz prejšnjega odstavka voditi ločeno za vsak načrt oziroma skupni načrt.

(5) Zbiralec mora podatke iz tretjega odstavka tega člena redno zagotavljati proizvajalcu ali nosilcu skupnega načrta, za katerega zbira OEEO ter jo oddaja v obrate za obdelavo. 



IX. OBVEZNOSTI IZVAJALCA OBDELAVE


43.  člen
(pogoji za upravljavca obrata za obdelavo)

(1) Upravljavec obrata za obdelavo mora imeti okoljevarstveno dovoljenje za predelavo odpadkov po postopku R12 v skladu s predpisom, ki ureja odpadke.

(2) Oseba, ki namerava upravljati obrat za obdelavo, mora za pridobitev okoljevarstvenega dovoljenja iz prejšnjega odstavka poleg pogojev, določenih v predpisu, ki ureja odpadke, izpolnjevati tudi pogoje iz prvega, drugega, tretjega in petega odstavka 17. člena te uredbe. 

(3) Upravljavec obrata za obdelavo iz prvega odstavka tega člena lahko začne izvajati selektivno obdelavo, ko je s pogodbo vključen v izvajanje načrta iz 25. člena te uredbe ali skupnega načrta iz 30. člena te uredbe.

(4) Upravljavec obrata za obdelavo lahko izvaja selektivno obdelavo samo, če je s pogodbo vključen v izvajanje načrta ali skupnega načrta iz prejšnjega odstavka.

(5) Oseba, ki kot dejavnost obdeluje odpadke, pa ni upravljavec obrata za obdelavo, ne sme prevzeti v obdelavo OEEO ali njenih sestavnih delov. 



44. člen
(obveznosti upravljavca obrata za obdelavo)

(1) Upravljavec obrata za obdelavo mora izvajati selektivno obdelavo v skladu s to uredbo, zlasti z zahtevami iz tretjega in četrtega odstavka 15. člena te uredbe in 17. člena te uredbe.

(2) Upravljavec obrata za obdelavo mora izvajati selektivno obdelavo in oddajati snovi, zmesi in sestavne dele iz OEEO v nadaljnjo recikliranje in predelavo ter odstranjevanje preostankov predelave, ki jih ni moč predelati,  v obsegu in na način, ki je zanj določen v načrtu ali skupnemu načrtu, v okviru katerega izvaja selektivno obdelavo.

(3) Upravljavec obrata za obdelavo mora v evidenci o obdelavi odpadkov, ki jo vodi v skladu s predpisom, ki ureja odpadke, voditi tudi podatke o:
1. proizvajalcih ali nosilcih skupnega načrta, za katere izvaja selektivno obdelavo,
2. količini v obdelavo prevzete OEEO, izraženi v kg, ločeno po zbirno predelovalnih skupinah iz Priloge 4 te uredbe,
3. celotni masi sestavnih delov, materialov in tekočin iz OEEO, oddanih v recikliranje ali druge postopke predelave, izraženi v kg, ločeno po izvajalcih obdelave in postopkih predelave,
4. celotni masi preostankov predelave OEEO, izraženi v kg, ki jih je predal v odstranjevanje.

(4) Če upravljavec obrata za obdelavo prevzema v obdelavo OEEO v okviru več načrtov ali skupnih načrtov, mora podatke iz prejšnjega odstavka voditi ločeno za vsak načrt oziroma  skupni načrt posebej.

(5) Upravljavec obrata za obdelavo mora podatke iz tretjega odstavka tega člena redno zagotavljati proizvajalcu ali nosilcu skupnega načrta, za katerega obdeluje OEEO.



X. EVIDENCA PROIZVAJALCEV

45. člen
(evidenca proizvajalcev)

(1) Ministrstvo za spremljanje in nadzor  izvajanja obveznosti proizvajalcev vodi in vzdržuje evidenco proizvajalcev in pooblaščenih zastopnikov iz drugega odstavka 19. člena te uredbe, 

(2) Evidenca iz prejšnjega odstavka vsebuje podatke o: 
1. firmi in sedežu oziroma imenu in naslovu proizvajalca ali pooblaščenega zastopnika iz drugega odstavka 19. člena te uredbe (poštna številka in kraj, ulica in hišna številka, država,); v primeru pooblaščenega zastopnika tudi podatke o proizvajalcu,ki ga zastopa,
2. matični in davčni številki proizvajalca oziroma pooblaščenega zastopnika,
3. razredu EEO in vrsti EEO (gospodinjska ali negospodinjska EEO), 
4. uporabljani prodajni tehniki (prodaja na daljavo ali drugo) in
5. načinu izpolnjevanja obveznosti proizvajalca (načrt ali skupni načrt). 

(3)  Ministrstvo vpiše proizvajalca ali pooblaščenega zastopnika v evidenco iz prvega odstavka tega člena na podlagi njegove prijave, ki mora poleg podatkov iz prejšnjega odstavka vsebovati še podatke o njegovi telefonski številki, številki telefaksa, elektronskem naslovu in kontaktni osebi ter blagovni znamki EEO, ki jo daje na trg. Prijavi iz prejšnjega stavka mora biti priložena izjava proizvajalca ali pooblaščenega zastopnika o tem, da so predloženi podatki točni in resnični.
 
(4) Ministrstvo proizvajalcu oziroma pooblaščenemu zastopniku o vpisu v evidenco izda potrdilo.

(5) Proizvajalec in pooblaščeni zastopnik morata o opustitvi dejavnosti ali drugih spremembah v zvezi s podatki iz drugega odstavka tega člena,  pisno obvestiti ministrstvo najkasneje v tridesetih dneh od nastale spremembe.

 (6) Podatki iz evidence proizvajalcev EEO so dostopni javnosti na spletnih straneh ministrstva.

 (7) Ministrstvo na svojih spletnih straneh objavi tudi povezave do evidence proizvajalcev v drugih državah članicah EU.


XI. ČEZMEJNO POŠILJANJE RABLJENE EEO


46. člen
(čezmejno pošiljanje rabljene EEO)

(1) Imetnik EEO, ki trdi, da namerava to EEO kot rabljeno EEO in ne kot OEEO poslati v drugo državo članico EU ali tretjo državo, mora imeti naslednja dokazila: 
1. kopijo računa in pogodbe v zvezi s prodajo ali prenosom lastništva EEO, iz katere je razvidno, da je EEO namenjena za neposredno ponovno uporabo in deluje brezhibno,
2. dokaz o opravljenem ocenjevanju ali testiranju EEO (kopijo potrdila o testiranju, dokazila o delovanju ali drugega zapisa) za vsak predmet v pošiljki, iz katerega mora biti razvidno, da gre za rabljeno EEO in ne za OEEO ter pisno informacijo, ki vsebuje vse podatke iz tretjega odstavka tega člena te uredbe, in
3. pisno izjavo imetnika, ki organizira prevoz EEO, da pri nobenem od materialov ali opreme v pošiljki ne gre za odpadek, kot ga opredeljuje predpis o odpadkih.

(2) Ocenjevanje in testiranje EEO iz prejšnjega odstavka obsega glede na vrsto EEO zlasti preskus delovanja EEO oziroma njenih ključnih funkcij in oceno prisotnosti nevarnih snovi. 

(3) O opravljenem ocenjevanju in testiranju je treba izdelati pisno informacijo, ki mora vsebovati naslednje podatke:
1. naziv predmeta (naziv EEO, če je navedena v Prilogi 1 ali Prilogi 2, kot je ustrezno, in razred iz Priloge 1 ali Priloge 2, kot je ustrezno),
2. identifikacijsko številko predmeta (tip št.), kjer je mogoče,
3. leto proizvodnje, če je poznano,
4. naziv in naslov podjetja, ki je odgovorno za dokazovanje delovanja EEO,
5. rezultat preizkusa iz prejšnjega odstavka, vključno z datumom preizkusa delovanja, in
6. vrsto opravljenih testov.

(4) Pisna informacija iz prejšnjega odstavka mora biti varno, vendar ne za stalno, pritrjena na EEO, če ni pakirana, ali na embalažo, tako da jo je mogoče prebrati brez razpakiranja EEO.


47. člen
(izjema)

Imetniku EEO ni treba imeti dokazil iz prve in druge točke prvega odstavka prejšnjega člena in pisne informacije iz četrtega odstavka prejšnjega člena, če je iz druge dokumentacije o EEO, ki je predmet čezmejnega pošiljanja, razvidno, da je EEO poslana na podlagi dogovora med podjetji o prenosu EEO, in da je:
1. EEO vrnjena proizvajalcu ali tretji osebi, ki deluje v njegovem imenu, zaradi popravila in z namenom ponovne uporabe EEO z napako in pod garancijo ali
2. rabljena EEO, namenjena za profesionalno uporabo, zaradi vzdrževanja ali popravila z namenom ponovne uporabe na podlagi veljavne pogodbe poslana proizvajalcu ali tretji osebi, ki deluje v njegovem imenu, ali obratu tretje osebe v državi, v kateri se uporablja Sklep Sveta OECD C(2001) 107 konč. o spremembah Sklepa OECD C(92) 39 konč. o nadzoru čezmejnega premeščanja odpadkov za predelavo, ali
3. rabljena pokvarjena EEO, namenjena za profesionalno uporabo, zaradi  analize osnovnega vzroka okvare na podlagi veljavne pogodbe poslana proizvajalcu ali tretji osebi, ki deluje v njegovem imenu, v primerih, ko lahko tako analizo opravi samo proizvajalec ali tretja oseba v njegovem imenu.


48. člen
(prevoz rabljene EEO)

(1) Tovornjak, transportni zabojnik ali drugo transportno sredstvo, v katerem se prevaža rabljena EOO, mora spremljati:
1. dokumentacija iz prvega odstavka 46. člena te uredbe in pisna informacija iz tretjega odstavka 46. člena te uredbe ali
2. dokumentacija iz 47. člena te uredbe in
3. transportni dokument (CMR ali drug ustrezen tovorni list) ter
4. izjava imetnika EEO, ki je predmet čezmejnega pošiljanja, o  prevzemu odgovornosti.

(2) EEO iz prejšnjega odstavka mora biti zaščitena pred škodo, ki bi lahko nastala med prevozom, natovarjanjem in raztovarjanjem, predvsem z dovolj embalažnega materiala in ustreznim nalaganjem tovora.


49. člen
(nadzor in nezakonita pošiljka)

(1) Če imetnik EEO, iz prvega odstavka 46. člena te uredbe ne zagotovi dokazil iz prvega odstavka prejšnjega člena in pošiljka EEO ni zaščitena na način iz drugega odstavka prejšnjega člena, pristojni organ ugotovi, da gre za pošiljko OEEO in ne rabljene EEO in tovor obravnava v skladu z Uredbo 1013/2006/ES. 

(2) Stroški ustreznih analiz in nadzora iz prejšnjega odstavka, vključno s stroški skladiščenja rabljene EEO, za katero se izkaže, da je OEEO, se zaračunavajo skladno s 25. členom Uredbe 1013/2006/ES.



XII. POROČANJE KOMISIJI


50. člen
(poročilo o izvajanju)

(1) Ministrstvo vsaka tri leta pošlje Komisiji poročilo o izvajanju Direktive 2012/19/EU v skladu z Odločbo Komisije 2004/249/ES z dne 11. marca 2004 o vprašalniku za poročila držav članic o izvajanju Direktive 2002/96/ES Evropskega parlamenta in Sveta o odpadni električni elektronski opremi (UL L št. 78 z dne 16. marca 2004, str. 56) in podatke EEO in OEEO v skladu z Odločbo Komisije 2005/369/ES z dne 3. maja 2005 o določitvi pravil za spremljanje skladnosti držav članic in vzpostavitvi oblik podatkov za namene Direktive Evropskega parlamenta in sveta 2002/96/ES o odpadni električni in elektronski opremi (UL L št. 119 z dne 11. maja 2005, str. 11).
(2) Ministrstvo poročilo in podatke iz prejšnjega odstavka pošlje Komisiji v devetih mesecih po izteku triletnega obdobja, ki ga poročilo zajema, pri čemer prvo poročanje zajema obdobje od 14. februarja 2014 do 31. decembra 2015



XIII.  UPRAVNO SODELOVANJE IN IZMENJAVA PODATKOV


51. člen
(upravno sodelovanje in izmenjava podatkov s pristojnimi organi drugih držav članic EU)

(1) Ministrstvo z namenom zagotavljanja izmenjave informacij o izpolnjevanju obveznosti proizvajalcev iz te uredbe in v skladu z Direktivo 2012/19/EU sodeluje s pristojnimi organi drugih držav članic EU in Komisijo zlasti glede izmenjave podatkov iz nacionalnih evidenc proizvajalcev, pri čemer se uporabljajo tudi sredstva za elektronsko komunikacijo. 

(2) Ministrstvo pristojnemu organu druge države članice EU na njegovo zahtevo dovoli dostop do dokumentacije in podatkov, povezanih z izpolnjevanjem obveznosti proizvajalcev in drugimi zahtevami iz te uredbe, vključno s podatki o nadzoru izvajanja te uredbe, pri čemer mora upoštevati zakon, ki ureja varstvo osebnih podatkov, in zakon, ki ureja varovanje poslovne skrivnosti.


XIV. NADZOR


52. člen
(nadzor)

(1) Nadzor nad izvajanjem te uredbe opravljajo inšpektorji, pristojni za varstvo okolja, .

(2) Ne glede na določbo prejšnjega odstavka opravljajo nadzor nad izvajanjem 5. člena te uredbe tržni inšpektorji, nadzor nad izvajanjem 48. člena te uredbe pa tudi policija in  carinski  organi



XV. KAZENSKE DOLOČBE


54. člen
(težji prekrški za proizvajalca)

1) Z globo od 10.000 do 30.000 eurov se kaznuje za prekršek pravna oseba, ki je po določbah te uredbe proizvajalec, če:
1. ni vpisan v evidenco proizvajalcev in pooblaščenih zastopnikov (prvi odstavek 18. člena)
2. ne zagotavlja zbiranja OEEO ali obdelave zbrane OEEO (drugi odstavek 18. člena),
3. ne zagotovi zbiranja in obdelave OEEO v deležu, določenem na podlagi 35. člena te uredbe, pa ne obvesti ministrstva o izravnavi obveznosti na podlagi 36. člena te uredbe (tretji odstavek 18. člena),
4. nima dokazila o tem, da je v državi članici EU, v kateri prodaja EEO na daljavo, vpisan v evidenco proizvajalcev ali da ima v njej pooblaščenega zastopnika, ki izpolnjuje njegove obveznosti (prvi odstavek 19. člena),
5. ne zagotavlja zbiranja OEEO na celotnem območju RS (prvi odstavek 20. člena),
6. ne zagotovi zbiranja OEEO od distributerjev, izvajalcev javne službe in končnih uporabnikov redno in tako pogosto, da se OEEO ne kopiči (prvi odstavek 20. člena),
7. ne zagotovi zbiranja OEEO od vseh izvajalcev javne službe (drugi odstavek 21. člena),
8. nima sklenjene pogodbe z vsakim izvajalcem javne službe (tretji odstavek 21. člena),
9. ne zagotavlja prevzema OEEO od izvajalca javne službe najmanj enkrat mesečno (četrti odstavek 21. člena),
10. ne zagotavlja obdelave OEEO v skladu s prvim odstavkom 22. člena,
11. nima načrta, ki je vpisan v evidenco načrtov ravnanja z OEEO, pa ni vključen v noben skupni načrt, vpisan v to evidenco (prvi odstavek 25. člena),
12. ne sporoči ministrstvu nameravane večje spremembe načrta (prvi odstavek 32. člena),
13. ne posreduje ministrstvu poročila o ravnanju z OEEO v predpisanem času, obliki in vsebini (prvi, drugi, tretji in četrti odstavek 34. člena),
14. ne zagotovi finančnega jamstva zaradi izvajanja načrta v skladu s 37. členom,
15. ne posreduje ministrstvu predloga višine finančnega jamstva v skladu z drugim odstavkom 73. člena.

(2) Z globo od 6.000 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe proizvajalec.

(3) Z globo od 2.000 do 4.100 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.

55. člen
(lažji prekrški za proizvajalca)

(1) Z globo od 5.000 do 15.000 eurov se kaznuje za prekršek pravna oseba, ki je po določbah te uredbe proizvajalec, če:
1. ne zagotovi, da je EEO, dana na trg, označena v skladu s 5. členom,
2. ne zagotovi informacij o pripravi za ponovno uporabo OEEO izvajalcu priprave ali informacij o obdelavi OEEO upravljavcu obrata za obdelavo v skladu s prvim in tretjim odstavkom 6. člena, 
3. ravna v nasprotju s petim odstavkom 21. člena,
4. ne vodi evidence iz drugega odstavka 22. člena,
5. ne omogoči vpogleda v evidenco ministrstvu ali pristojnemu inšpektorju na zahtevo (drugi odstavek 22. člena),
6. ne obvešča javnosti in uporabnikov EEO v skladu s prvim, drugim in tretjim odstavkom 23. člena, 
7. pri prodaji EEO na daljavo ne zagotavlja obveščanja v skladu s četrtim odstavkom 23. člena,
8. ne obvešča distributerjev v skladu s petim odstavkom 23. člena,
9. ne sporoči ministrstvu spremembe firme ali sedeža oziroma imena ali naslova (prvi odstavek 32. člena), 
10. začne izvajati spremenjeni načrt prej kot po 45 dneh brez dovoljenja ministrstva (tretji odstavek 32. člena).

(2) Z globo od 3.000 do 10.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe proizvajalec.

(3) Z globo od 1.000 do 2.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


56. člen
(težji prekrški za nosilca skupnega načrta)

(1) Z globo od 10.000 do 30.000 eurov se kaznuje za prekršek pravna oseba, ki je po  določbah te uredbe nosilec skupnega načrta, če:
1. ne zagotavlja zbiranja OEEO ali obdelave zbrane OEEO na predpisan način (prvi odstavek 28. člena),
2. ne zagotovi zbiranja in obdelave za delež OEEO, določenem na podlagi 35. člena te uredbe, pa ne obvesti ministrstva o izravnavi obveznosti na podlagi 36. člena te uredbe (drugi odstavek 28. člena),
3. ravna v nasprotju s tretjim odstavkom 28. člena,
4. nima skupnega načrta, ki je vpisan v evidenco načrtov ravnanja z OEEO (prvi odstavek 29. člena),
5. ne sporoči ministrstvu večje spremembe skupnega načrta (prvi odstavek 32. člena),
6. ne posreduje ministrstvu poročila o ravnanju z OEEO v predpisanem času, obliki in vsebini (prvi, drugi, tretji in četrti odstavek 34. člena),
7. ne zagotovi finančnega jamstva zaradi izvajanja načrta v skladu s 37. členom,
8. ne posreduje predloga višine finančnega jamstva ministrstvu v skladu z drugim odstavkom 73. člena.
 
(2) Z globo od 6.000 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe nosilec skupnega 
načrta.

(3) Z globo od 2.000 do 4.100 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


57. člen
(lažji prekrški za nosilca skupnega načrta)

(1) Z globo od 5.000 do 15.000 eurov se kaznuje za prekršek pravna oseba, ki je po določbah te uredbe nosilec skupnega načrta, če:
1. ne zagotavlja obveščanja javnosti, končnih uporabnikov in distributerjev na predpisan način (prvi odstavek 28. člena),,
2. ne vodi evidence proizvajalcev  ali ne omogoči vpogleda vanjo ministrstvu ali pristojnemu inšpektorju na zahtevo (tretji odstavek 28. člena),
3. ne vodi evidence o zbrani, v obdelavo oddani in obdelani OEEO ali ne omogoči vpogleda vanjo ministrstvu ali pristojnemu inšpektorju na zahtevo (četrti odstavek 28. člena),
4. ne sporoči ministrstvu spremembe firme ali sedeža oziroma imena ali naslova (prvi odstavek 32. člena),
5. začne izvajati spremenjeni skupni načrt prej kot po 45 dneh brez dovoljenja ministrstva (tretji odstavek 32. člena),
6. ne posreduje ministrstvu podatkov za proizvajalce v skladu s tretjim odstavkom 70. člena.

 (2) Z globo od 3.000 do 10.000 eurov se za prekršek iz prejšnjega odstavka kaznuje samostojni podjetnik posameznik, ki po določbah te uredbe nastopa kot nosilec skupnega načrta.

(3) Z globo od 1.000 do 2.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


58. člen
(težji prekrški za zbiralca)

(1) Z globo od 10.000 do 30.000 eurov se kaznuje za prekršek pravna oseba, ki je po določbah te uredbe zbiralec, če:
1. zbira OEEO, pa ni vključen v izvajanje načrta ali skupnega načrta (tretji in četrti odstavek 41. člena),
2. ne zbira OEEO v skladu s prvim ali drugim odstavkom 42. člena.

(2) Z globo od 6.000 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe zbiralec.

(3) Z globo od 2.000 do 4.100 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


59. člen
(lažji prekrški za zbiralca)

(1) Z globo od 5.000 do 15.000 eurov se kaznuje za prekršek pravna oseba, ki je po določbah te uredbe zbiralec, če:
1. evidence o zbiranju OEEO ne vodi na predpisan način (tretji in četrti odstavek 42. člena),
2. ravna v nasprotju s petim odstavkom 42. člena.

 (2) Z globo od 3.000 do 10.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe zbiralec.

(3) Z globo od 1.000 do 2.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


60. člen
(težji prekrški za upravljavca obrata za obdelavo)

(1) Z globo od 10.000 do 30.000 eurov se kaznuje za prekršek pravna oseba, ki je po določbah te uredbe upravljavec obrata za obdelavo, če:
1. izvaja selektivno obdelavo, pa ni je vključen v izvajanje načrta ali skupnega načrta (tretji in četrti odstavek 43. člena), 
2. ne izvaja selektivne obdelave v skladu s prvim odstavkom 44. člena,
3. ravna v nasprotju z drugim odstavkom 44. člena.

(2) Z globo od 6.000 do 20.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe upravljavec obrata za obdelavo.

(3) Z globo od 2.000 do 4.100 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


61. člen
(lažji prekrški za upravljavca obrata za obdelavo)

(1) Z globo od 5.000 do 15.000 eurov se kaznuje za prekršek pravna oseba, ki je po določbah te uredbe upravljavec obrata za obdelavo če:
1. evidence o obdelavi odpadkov ne vodi na predpisan način (tretji in četrti odstavek 44. člena
2. ravna v nasprotju s petim odstavkom 44. člena.
(2) Z globo od 3.000 do 10.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe upravljavec obrata za obdelavo.

(3) Z globo od 1.000 do 2.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


62. člen
(prekrški za distributerja)

(1) Z globo od 3.000 do 10.000 eurov se kaznuje za prekršek pravna oseba, ki je po določbah te uredbe distributer, če:
1. ravna v nasprotju s prvim ali drugim odstavkom 11. člena,
2. ne zagotovi brezplačnega prevzemanja zelo majhne OEEO iz gospodinjstev v skladu s tretjim odstavkom 11. člena,,
3. ne zagotovi brezplačnega prevzema odpadnih plinskih sijalk na predpisan način (četrti odstavek 11. člena),
4. zagotavlja dostopnost EEO iz gospodinjstev na trgu s prodajo na daljavo, pa končnih uporabnikov ne obvešča o svoji obveznosti na predpisan način (peti odstavek 11. člena),
5. ne oddaja OEEO zbiralcu v skladu s šestim odstavkom 11. člena. 

(2) Z globo od 2.000 do 8.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe distributer. 

(3) Z globo od 1.000 do 1.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.



63. člen
(prekrški za izvajalca javne službe)

(1) Z globo od 5.000 do 15.000 eurov se kaznuje za prekršek pravna oseba, ki je po določbah te uredbe izvajalec javne službe, če:
1. v zbirnem centru ločeno zbranih frakcij komunalnih odpadkov ne prevzema OEEO na predpisan način (prvi odstavek 13. člena),
2.  ravna v nasprotju z drugim odstavkom 13. člena,3. ravna v nasprotju s tretjim odstavkom 13. člena,
4. v zbirnem centru ločeno zbranih frakcij komunalnih odpadkov ne omogoči izločanja OEEO, primerne za pripravo za ponovno uporabo, in njenega oddajanja v pripravo za ponovno uporabo (četrti odstavek 13. člena),
5. ne odda vse zbrane OEEO zbiralcu v skladu s petim odstavkom 13. člena, 
6. ravna v nasprotju s šestim odstavkom 13. člena,
7. ne sklene pogodbe o načinu in pogojih oddajanja in prevzemanja OEEO s proizvajalcem ali nosilcem skupnega načrta (sedmi odstavek 13. člena).
 
(2) Z globo od 3.000 do 10.000 eurov se za prekršek iz prejšnjega odstavka kaznuje samostojni podjetnik posameznik, ki je po določbah te uredbe izvajalec javne službe. 

(3) Z globo od 1.000 do 2.500 eurov se za prekršek iz prvega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.


64. člen
(prekrški)

(1) Z globo od 10.000 do 30.000 eurov se kaznuje za prekršek pravna oseba, ki kot dejavnost zbira odpadke v skladu s predpisom, ki ureja odpadke,  pa ni zbiralec po tej uredbi, če prevzame OEEO ali njene sestavne dele, ki mu jih kot odpadek želi oddati končni imetnik ali druga oseba (šesti odstavek 41. člena).

(2) Z globo od 10.000 do 30.000 eurov se kaznuje za prekršek pravna oseba, ki kot dejavnost obdeluje odpadke, pa ni upravljavec obrata za obdelavo, če prevzame v obdelavo OEEO ali njene sestavne dele (peti odstavek 43. člena).

(3) Z globo od 6.000 do 20.000 eurov se za prekršek iz prvega  in drugega odstavka tega člena kaznuje samostojni podjetnik posameznik, ki opravlja dejavnost iz prvega ali drugega odstavka tega člena..

(3) Z globo od 2.000 do 4.100 eurov se za prekršek iz prvega  in drugega odstavka tega člena kaznuje tudi odgovorna oseba pravne osebe oziroma odgovorna oseba samostojnega podjetnika posameznika.



XVI. PREHODNE IN KONČNA DOLOČBA


65. člen
(prilagoditev distributerjev)

Distributerji, ki na dan uveljavitve te uredbe opravljajo dejavnost distributerja, se morajo določbam tretjega, četrtega in petega odstavka 11. člena te uredbe prilagoditi najpozneje tri mesece po uveljavitvi te uredbe.


66. člen
(prilagoditev izvajalcev javne službe)

(1) Izvajalci javne službe se morajo določbam prvega, drugega,četrtega in šestega  odstavka 13. člena te uredbe prilagoditi najpozneje tri mesece po uveljavitvi te uredbe.

(2) Izvajalci javne službe morajo imeti  pogodbe iz sedmega odstavka 13. člena te uredbe sklenjene z najpozneje tri mesece po uveljavitvi te uredbe.


67. člen
(prilagoditev proizvajalcev)

(1) Proizvajalci s sedežem v RS, ki prodajajo  EEO s pomočjo sredstev za komuniciranje na daljavo neposredno gospodinjstvom in drugim uporabnikom v drugi državi članici EU,  v kateri nimajo sedeža, se morajo določbam prvega odstavka 19. člena te uredbe prilagoditi najpozneje šest mesecev po uveljavitvi te uredbe.

(2) Proizvajalci, ki prodajajo EEO na daljavo, se morajo prilagoditi določbam četrtega odstavka 23. člena te uredbe najpozneje tri mesece po uveljavitvi te uredbe. 


68. člen
(prilagoditev nosilcev skupnega načrta)

(1) Nosilci skupnega načrta, ki so na dan uveljavitve te uredbe vpisani v evidenco načrtov za ravnanje z OEEO iz 31. člena te uredbe, morajo vzpostaviti vodenje evidence iz petega odstavka 28. člena te uredbe najpozneje 1. julija 2015.

(2)  Nosilci skupnega načrta iz prejšnjega odstavka morajo imeti pogodbe z izvajalci javne službe, sklenjene na podlagi prvega odstavka 28. člena te uredbe, najpozneje tri mesece po uveljavitvi te uredbe.

(3) Nosilci skupnega načrta iz prvega odstavka tega člena prvič predložijo poročilo o ravnanju z OEEO, izdelano v skladu z zahtevami te uredbe, za leto 2016.


69. člen
(prilagoditev zbiralcev in upravljavcev obrata za obdelavo)

(1) Zbiralci,  ki na dan uveljavitve te uredbe zbirajo OEEO v okviru skupnega načrta, se morajo določbam prvega in drugega odstavka 16. člena te uredbe ter tretjega in petega odstavka 42. člena te uredbe prilagoditi najpozneje tri mesece po uveljavitvi te uredbe.

(2) Upravljavci obrata za obdelavo, ki na dan uveljavitve te uredbe izvajajo selektivno obdelavo,  se morajo določbam tretjega in petega odstavka 44. člena te uredbe prilagoditi najpozneje tri mesece po uveljavitvi te uredbe.


70. člen
(prilagoditev evidence proizvajalcev)

(1) Evidenca proizvajalcev, vzpostavljena na podlagi Uredbe o ravnanju z odpadno električno in elektronsko opremo (Uradni list RS, št. 107/06 in 100/10), postane z uveljavitvijo te uredbe evidenca proizvajalcev iz 45. člena te uredbe.

(2) Proizvajalci, ki so na dan uveljavitve te uredbe vpisani v evidenco iz prejšnjega odstavka, posredujejo ministrstvu  manjkajoče podatke iz drugega odstavka 45. člena te uredbe v 30 dneh po uveljavitvi te uredbe.

(3) Za proizvajalce, ki so na dan uveljavitve te uredbe vključeni v skupni načrt, podatke iz prejšnjega odstavka ministrstvu posreduje nosilec skupnega načrta.


71. člen
(evidenca načrtov ravnanja z OEEO)

Evidenca načrtov ravnanja z OEEO, vzpostavljena na podlagi Uredbe o ravnanju z odpadno električno in elektronsko opremo (Uradni list RS, št. 107/06 in 100/10), postane z uveljavitvijo te uredbe evidenca načrtov ravnanja z OEEO iz 31. člena te uredbe.


72. člen
(določitev deležev izpolnjevanja obveznosti)

Vlada RS prvič določi deleže izpolnjevanja obveznosti v skladu s 35. členom te uredbe za leto 2016. 




73. člen
(finančno jamstvo za obstoječe skupne načrte)

(1) Nosilci skupnih načrtov, ki so na dan uveljavitve te uredbe vpisani v evidenco načrtov iz 31. člena te uredbe, prvič zagotovijo finančno jamstvo iz 37. člena te uredbe za leto 2015.

(2) Finančno jamstvo iz prejšnjega odstavka in njegovo višino določi ministrstvo z odločbo posameznemu nosilcu skupnega načrta na podlagi njegovega predloga višine finančnega jamstva, ki ga skupaj s prikazom izračuna posreduje ministrstvu v 30 dneh po uveljavitvi te uredbe.

(3) Pri izračunu višine finančnega jamstva iz prejšnjega odstavka morajo nosilci skupnega načrta upoštevati določbo prvega odstavka 38. člena te uredbe in dejanske stroške izvajanja skupnega načrta v letu 2014.. 




74. člen
(prenehanje veljavnosti)

(1) Z dnem uveljavitve te uredbe prenehata veljati Uredba o ravnanju z odpadno električno in elektronsko opremo (Uradni list RS, št. 107/06 in 100/10) ter Uredba o načinu, predmetu in pogojih izvajanja gospodarske javne službe ravnanja z odpadno električno in elektronsko opremo (Uradni list RS, št. 118/04). 

(2) Ne glede na določbo prejšnjega odstavka se določbe 30. člena Uredbe o ravnanju z odpadno električno in elektronsko opremo (Uradni list RS, št. 107/06 in 100/10) uporabljajo  do 31. decembra 2015.

75. člen


(začetek veljavnosti)

(1) Ta uredba začne veljati  petnajsti dan po objavi v Uradnem listu Republike Slovenije.

(2) Ne glede na določbo prejšnjega odstavka se določbe 46., 47., 48. in 49. člena te uredbe uporabljajo od 1. julija 2015, določbe tretjega odstavka 17. člena te uredbe pa od 1. julija 2016.


Št. 
Ljubljana, dne 
EVA : 


Vlada Republike Slovenije

Dr. Miro Cerar,  l. r.
Predsednik





PRILOGA 1 

EEO, ZA KATERO SE TA UREDBA UPORABLJA DO 14. AVGUSTA 2018 

A. Razredi EEO 

1. Velike gospodinjske naprave (s podrazredom 1.a – naprave za hlajenje in zamrzovanje)

2. Male gospodinjske naprave

3. Oprema za IT in telekomunikacije

4. Oprema za zabavno elektroniko in fotonapetostni paneli

5. Oprema za razsvetljavo (s podrazredom 5.a – Plinske sijalke)

6. Električno in elektronsko orodje (razen velikih nepremičnih industrijskih orodij)

7. Igrače, oprema za prosti čas in šport

8. Medicinski pripomočki (razen vseh vsajenih in inficiranih proizvodov)

9. Instrumenti za spremljanje in nadzor

10. Avtomati


B. Okvirni seznam EEO, ki je uvrščena v razrede iz točke A:


1. VELIKE GOSPODINJSKE NAPRAVE (s podrazredom 1.a):
· velike hladilne naprave,
· hladilniki,
· naprave za ohlajevanje,
· druge velike naprave za hlajenje, ohranjanje in začasno skladiščenje hrane,
· pralni stroji,
· sušilniki oblačil,
· pomivalni stroji,
· veliki kuhalniki,
· električne pečice,
· električne gorilne plošče,
· mikrovalovne pečice,
· druge velike naprave za kuhanje in drugo predelavo hrane,
· električne ogrevalne naprave,
· električni radiatorji,
· druge velike naprave za ogrevanje sob, postelj in stolov,
· električni ventilatorji,
· klimatske naprave,
· druga oprema za zračenje, zračenje na izpuh in klimatizacijska oprema.

2. MALE GOSPODINJSKE NAPRAVE
· sesalniki,
· stroji za pometanje,
· druge naprave za čiščenje,
· naprave za šivanje, pletenje, tkanje in drugo obdelavo blaga,
· likalniki in druge naprave za likanje, monganje in drugo nego oblačil,
· opekači,
· naprave za cvrtje,
· mlinčki za kavo, avtomati za kavo in oprema za odpiranje ali hermetično zapiranje posod ali embalaže,
· električni noži,
· naprave za striženje las, sušenje las, ščetkanje zob, britje, masiranje in drugi aparati za nego telesa,
· budilke, zapestne ure in naprave za merjenje, prikazovanje ali evidentiranje časa,
· tehtnice.

3. OPREMA ZA IT IN TELEKOMUNIKACIJE:
· centralizirana obdelava podatkov:
· veliki računalniki,
· mali računalniki,
· tiskalniške enote,
· osebno računalništvo:
· osebni računalniki (vključno s CPE, miško, zaslonom in tipkovnico),
· prenosni računalniki (vključno s CPE, miško, zaslonom in tipkovnico),
· notesniki,
· računalniki notepad,
· tiskalniki,
· oprema za kopiranje,
· električni in elektronski pisalni stroji,
· žepni in namizni kalkulatorji
· in drugi proizvodi in oprema za zbiranje, shranjevanje, obdelavo, predstavitev ali sporočanje informacij z elektronskimi sredstvi,
· uporabniški terminali in sistemi,
· faks,
· teleks,
· telefoni,
· javni telefoni,
· brezžični telefoni,
· mobilni telefoni,
· odzivniki,
· in drugi proizvodi ali oprema za prenos zvoka, slike ali drugih informacij prek telekomunikacij.

4. OPREMA ZA ZABAVNO ELEKTRONIKO IN FOTOVOLTAIČNI PANELI
· radijski sprejemniki,
· televizijski sprejemniki,
· videokamere,
· videorekorderji,
· glasbeni stolpi,
· avdioojačevalniki,
· glasbeni instrumenti
· in drugi proizvodi in oprema za snemanje in reproduciranje zvoka ali slike, tudi signalov, ali druga tehnologija za distribucijo zvoka in slike razen telekomunikacij
· fotonapetostni paneli  

5. OPREMA ZA RAZSVETLJAVO (s podrazredom 5a- plinske sijalke)
· svetilke za fluorescentne sijalke, razen svetilk iz gospodinjstev,
· paličaste fluorescentne sijalke,
· kompaktne fluorescentne sijalke,
· visokointenzivnostne sijalke, vključno z visokotlačnimi sijalkami z natrijevimi parami in metalhalogenidnimi sijalkami,
· nizkotlačna svetila z natrijevimi parami,
· druga razsvetljava ali oprema za difuzijo ali nadzor svetlobe razen žarnic z žarilno nitko.

6. ELEKTRIČNA IN ELEKTRONSKA ORODJA (RAZEN VELIKIH NEPREMIČNIH INDUSTRIJSKIH ORODIJ)
· Vrtalniki,
· Žage,
· šivalni stroji,
· oprema za struženje, rezkanje, brušenje, drobljenje, žaganje, rezanje, striženje, vrtanje, luknjanje, izrezovanje, upogibanje, ukrivljanje ali drugo podobno obdelavo lesa, kovine in drugih materialov
· orodja za zakovičenje, zabijanje žebljev ali pritrjevanje z vijaki ali odstranjevanje zakovic, žebljev, vijakov ali podobno,
· orodja za varjenje, spajkanje ali podobno,
· oprema za škropljenje, širitev, razpršitev ali drugo podobno obdelavo tekočih ali plinastih snovi z drugimi sredstvi,
· orodja za košnjo oziroma druge vrtnarske dejavnosti.

7. IGRAČE, OPREMA ZA PROSTI ČAS IN ŠPORT
· električni vlakci ali garniture dirkalnih avtomobilčkov,
· ročne konzole za videoigre,
· videoigre,
· računalniki za kolesarjenje, potapljanje, tek, veslanje itd.,
· športna oprema z električnimi ali elektronskimi sestavnimi deli,
· igralni avtomati na kovance.

8. MEDICINSKI PRIPOMOČKI (RAZEN VSEH VSAJENIH IN INFICIRANIH PROIZVODOV)
· oprema za radioterapijo,
· oprema za kardiologijo,
· oprema za dializo,
· dihalni aparati,
· oprema za nuklearno medicino,
· laboratorijska oprema za diagnozo in-vitro,
· naprave za analize,
· naprave za ohlajevanje,
· naprave za teste oploditve,
· druge naprave za odkrivanje, preprečevanje, spremljanje, zdravljenje, lajšanje bolezni, poškodb ali nezmožnosti.

9. INSTRUMENTI ZA SPREMLJANJE IN NADZOR
· detektorji dima,
· regulatorji ogrevanja,
· termostati,
· naprave za merjenje, tehtanje ali reguliranje v gospodinjstvu ali kot laboratorijska oprema,
· drugi instrumenti za spremljanje in nadzor, ki se uporabljajo v industrijskih instalacijah (npr. v krmilnih ploščah).

10. AVTOMATI
· avtomati za vroče pijače,
· avtomati za steklenice ali pločevinke z vročo ali hladno pijačo,
· avtomati za trdne proizvode,
· bančni avtomati,
· vse naprave, ki avtomatsko izdajajo raznovrstne izdelke.



PRILOGA 2 

EEO, ZA KATERO SE TA UREDBA UPORABLJA OD 15. AVGUSTA 2018 

a. Razredi EEO


1. Oprema za toplotno izmenjavo

2. Zasloni, monitorji in oprema z zasloni, katerih površina je večja od 100 cm2

3. Sijalke

4. Velika oprema (katera koli zunanja dimenzija večja od 50 cm), kar vključuje, vendar ni omejeno na:
gospodinjske aparate; opremo za IT in telekomunikacije; opremo za zabavno elektroniko; svetilke; opremo za reproduciranje zvoka ali slik; glasbeno opremo; električno in elektronsko orodje; igrače, opremo za prosti čas in šport; medicinske pripomočke; instrumente za spremljanje in nadzor; avtomate; opremo za proizvajanje električnega toka. Ta kategorija ne vključuje opreme iz kategorij 1 do 3.

5. Majhna oprema (nobena zunanja dimenzija ni večja od 50 cm), kar vključuje, vendar ni omejeno na:
gospodinjske aparate; opremo za zabavno elektroniko; svetilke; opremo za reproduciranje zvoka ali slik; glasbeno opremo; električno in elektronsko orodje; igrače, opremo za prosti čas in šport; medicinske pripomočke; instrumente za spremljanje in nadzor; avtomate; opremo za proizvajanje električnega toka. Ta kategorija ne vključuje opreme iz kategorij 1 do 3 in 6.

6. Majhna oprema za IT in telekomunikacije (nobena zunanja dimenzija ni večja od 50 cm)

b. Okvirni seznam EEO, ki je uvrščena v razrede iz točke A:

1. Oprema za toplotno izmenjavo
Hladilniki, zamrzovalniki, naprave, ki avtomatsko izdajajo hladne proizvode, oprema za klimatizacijo, oprema za razvlaževanje, toplotne črpalke, oljni radiatorji in druga oprema za toplotno izmenjavo, v kateri se uporabljajo druge tekočine kot voda.

2. Zasloni, monitorji in oprema z zasloni, katerih površina je večja od 100 cm2
Zasloni, televizijski sprejemniki, LCD okvirji za fotografije, monitorji, prenosni računalniki, notesniki.

3. Sijalke
Paličaste fluorescentne sijalke, kompaktne fluorescentne sijalke, fluorescentne sijalke, visokointenzivnostne sijalke – vključno z visokotlačnimi svetili z natrijevimi parami in metalhalogenidnimi sijalkami, nizkotlačne svetila z natrijevimi parami, svetleče diode.

4. Velika oprema
Pralni stroji, sušilci oblačil, pomivalni stroji, kuhalniki, električni štedilniki, električne gorilne plošče, svetilke, oprema za reprodukcijo zvoka ali slik, glasbena oprema (razen orgel v cerkvah), naprave za pletenje in tkanje, veliki računalniki, veliki tiskalni stroji, oprema za kopiranje, veliki igralni avtomati na kovance, veliki medicinski pripomočki, veliki instrumenti za spremljanje in nadzor, velike naprave, ki avtomatsko izdajajo proizvode in denar, fotovoltaični paneli. 

5. Majhna oprema
Sesalniki, sesalniki metle, naprave za šivanje, svetilke, mikrovalovne pečice, oprema za prezračevanje, likalniki, opekači, električni noži, kuhalniki vode, ure in zapestne ure, električni brivniki, tehtnice, naprave za nego las in telesa, kalkulatorji, radijski sprejemniki, videokamere, videorekorderji, glasbeni stolpi, glasbeni instrumenti, oprema za reprodukcijo zvoka ali slike, električne in elektronske igrače, oprema za šport, računalniki za kolesarjenje, potapljanje, tek, veslanje itd., dimni javljalniki, regulatorji ogrevanja, termostati, majhno električno in elektronsko orodje, majhni medicinski pripomočki, majhni instrumenti za spremljanje in nadzor, majhne naprave, ki avtomatsko izdajajo proizvode, majhna oprema z vgrajenimi fotonapetostnimi paneli.

6. Majhna oprema za IT in telekomunikacije (nobena zunanja dimenzija ni večja od 50 cm)
Mobilni telefoni, GPS, žepni kalkulatorji, usmerjevalniki, osebni računalniki, tiskalniki, telefoni.

PRILOGA 3

ZNAK ZA OZNAČEVANJE EEO


Znak za označevanje ločenega zbiranja OEEO je prečrtan smetnjak na kolesih, kot je razvidno iz slike. Znak mora biti natisnjen vidno, čitljivo in neizbrisno. 




[image: ]



PRILOGA 4

ZBIRNO – PREDELOVALNE SKUPINE OEEO

1. Zbirno – predelovalne skupine OEEO:

1. odpadne velike gospodinjske naprave
1. odpadne naprave za hlajenje in zamrzovanje
1. odpadni TV sprejemniki, monitorji in slikovne cevi
1. odpadna mala električna in elektronska oprema
1. odpadne sijalke

1. Povezava med zbirno-predelovalnimi skupinami OEEO, klasifikacijskimi številkami iz klasifikacijskega seznama odpadkov in razredi EEO, v obdobju do 14. avgusta 2018:

	

	
Razred električne in elektronske opreme

	


1

	
Odpadne velike gospodinjske naprave

20 01 36, 20 01 35*

	1

	Velike gospodinjske naprave 


	
	
	5

	Oprema za razsvetljavo

	
	
	10

	Avtomati
(ki ne vsebujejo ozonu škodljivih snovi)

	

2

	
Odpadne naprave za hlajenje in zamrzovanje
20 01 23*
	1a

	Naprave za hlajenje in zamrzovanje


	
	
	10

	Avtomati 
(ki vsebujejo ozonu škodljive snovi)

	

3

	
Odpadni TV sprejemniki, monitorji in slikovne cevi
20 01 35*
	3

	Oprema za IT in telekomunikacije


	
	
	4

	Oprema za zabavno elektroniko

	






4

	




Odpadna mala EEO

20 01 36, 20 01 35*

	2

	Male gospodinjske
naprave

	
	
	3

	Oprema za IT in telekomunikacije


	
	
	4

	Oprema za zabavno elektroniko


	
	
	5

	Oprema za razsvetljavo

	
	
	7

	Igrače, oprema za prosti čas in šport

	
	
	8

	Medicinska oprema z izjemo opreme, ki se ne uvršča med opremo iz gospodinjstev ali vsebuje nevarne snovi kot npr.: oprema za radioterapijo, materiali iz nuklearne medicine

	
	
	
9

	Instrumenti za spremljanje in nadzor z izjemo opreme, ki se ne uvršča med opremo iz gospodinjstev ali vsebuje nevarne snovi kot npr.: detektorji dima

	

5

	
Odpadne plinske sijalke

20 01 21*

	

5a

	

Plinske sijalke


	
	
	

	
	
	



2. Povezava med zbirno-predelovalnimi skupinami OEEO, klasifikacijskimi številkami iz klasifikacijskega seznama in razredi EEO, ki jih zajema ta uredba v obdobju od 15. avgusta 2018 dalje:

	Zbirno-predelovalna skupina OEEO
Klasifikacijska številka
	
Razred električne in elektronske opreme

	


1

	
Odpadne velike gospodinjske naprave

20 01 36, 20 01 35*

	
	

	
	
	
	

	
	
	4
	Velika oprema (katera koli zunanja dimenzija večja od 50 cm)

	

2

	
Odpadne naprave za hlajenje in zamrzovanje
20 01 23*
	1

	Oprema za toplotno izmenjavo


	
	
	
	

	

3

	
Odpadni TV aparati, monitorji in slikovne cevi
20 01 35*
	2

	Zasloni, monitorji in oprema z zasloni, katerih površina je večja od 100 cm2

	
	
	
	

	
4







	Odpadna mala EEO
20 01 36, 20 01 35*




	5
	Majhna oprema (nobena zunanja dimenzija ni večja od 50 cm)

	
	
	6
	Majhna oprema za IT in telekomunikacije (nobena zunanja dimenzija ni večja od 50 cm)

	

5

	
Odpadne plinske sijalke

20 01 21*

	

3

	

Sijalke


	
	
	




PRILOGA 5 

ZAHTEVE ZA SKLADIŠČENJE IN OBDELAVO OEEO


1. Mesta za skladiščenje (vključno z začasnim skladiščenjem) OEEO pred njeno obdelavo morajo izpolnjevati naslednje zahteve):
a) neprepustna tla za ustrezna območja, ki so opremljena z zbiralniki razlitih tekočin in po potrebi z usedalniki in napravami za čiščenje in razmaščevanje tekočin,
b) prekritje, odporno na vremenske pogoje, za ustrezna območja.

2. Mesta za obdelavo OEEO morajo izpolnjevati naslednje zahteve:
a) tehtnice za tehtanje obdelanih odpadkov,
b) neprepustna tla in prekritja za ustrezna območja, ki so opremljena z zbiralniki razlitih tekočin in po potrebi z usedalniki in napravami za čiščenje in razmaščevanje tekočin,
c) ustrezno skladiščenje za razstavljene rezervne dele,
d) ustrezne vsebnike za skladiščenje baterij, kondenzatorjev, ki vsebujejo PCB-je/PCT-je, in drugih nevarnih odpadkov, kot so radioaktivni odpadki,
e) opremo za čiščenje vode v skladu s predpisi, ki urejajo varstvo okolja.


PRILOGA 6

SELEKTIVNA OBDELAVA OEEO 


1. Iz ločeno zbrane OEEO morajo biti izločene najmanj naslednje snovi, zmesi in sestavni deli:
a) kondenzatorji, ki vsebujejo poliklorirane bifenile (PCB), v skladu z Direktivo Sveta 96/59/ES z dne 16. septembra 1996 o odstranjevanju polikloriranih bifenilov in polikloriranih terfenilov (PCB/PCT) [UL L 243, 24.9.1996, str. 31],
b) sestavni deli, ki vsebujejo živo srebro, kot so stikala ali svetila za osvetlitev ozadja,
c) baterije,
d) plošče s tiskanim vezjem v prenosnih telefonih na splošno in v drugih napravah, če je površina plošč s tiskanim vezjem večja od 10 kvadratnih centimetrov,
e) kartuše za toner, tekoče in kot pasta, kot tudi barvne kartuše,
f) plastika, ki vsebuje bromirane zaviralce gorenja,
g) azbestni odpadki in sestavni deli, ki vsebujejo azbest,
h) katodne cevi,
i) klorofluoroogljiki (CFC), klorofluoroogljikovodiki (HCFC) ali fluorirani ogljikovodiki (HFC), ogljikovodiki (HC),
j) plinske sijalke,
k) prikazovalniki s tekočimi kristali (skupaj s svojim ohišjem, kadar je to primerno) s površino večjo od 100 kvadratnih centimetrov, in vsi prikazovalniki, iz ozadja osvetljeni s plinskimi sijalkami,
l) zunanji električni kabli,
m) sestavni deli, ki vsebujejo refraktorska keramična vlakna, kot je opisano v Direktivi Komisije 97/69/ES z dne 5. decembra 1997 o 23. prilagoditvi tehničnemu napredku Direktive Sveta 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [UL L 343, 13.12.1997, str. 19],
n) sestavni deli, ki vsebujejo radioaktivne snovi, razen sestavnih delov, ki so pod pragovi izvzetja, določenimi v členu 3 in Prilogi I k Direktivi Sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja [UL L 159, 29.6.1996, str. 1],
o) elektrolitski kondenzatorji, ki vsebujejo nevarne snovi (višina > 25 mm, premer > 25 mm ali sorazmerno podobne prostornine).

Te snovi, zmesi in sestavni deli se odstranijo ali predelajo v skladu s predpisom, ki ureja odpadke.

2. Naslednje sestavne dele iz ločeno zbrane OEEO, je treba obdelati, kot je navedeno:
a) katodne cevi: fluorescentno prevleko je treba odstraniti,
b) oprema, ki vsebuje pline, ki tanjšajo ozonski plašč ali imajo potencial globalnega segrevanja (GWP) nad 15, kot so plini, ki jih vsebujejo pene in krogotoki za hlajenje: pline je treba ustrezno izločiti in ustrezno obdelati. Pline, ki tanjšajo ozonski plašč, je treba obdelati v skladu z Uredbo (ES) št. 1005/2009,
c) plinske sijalke: živo srebro je treba odstraniti.

Upoštevajoč varstvo okolja in koristnost priprave za ponovno uporabo in reciklaže, se točki 1 in 2 uporabljata na tak način, da se ne ovira okolju primerna priprava za ponovno uporabo in reciklaža sestavnih delov ali celih naprav. 

